
AEROPUERTO Internacional Reina Beatrix ta na caminda pa revolu- 
ciona e experiencia di biahe cu e introduccion di mehoracion innovativo 
destina pa mehora tanto e experiencia di e pasaheronan como tambe 
mehora e eficiencia operativo. Mientras cu e popularidad di Aruba como 
destinacion turistico a aumenta, aeropuerto a embarca den biahe di 
transformacion pa redefini hospitalidad y comodidad p’e pasaheronan. 


E proyecto cu ta andando, conoci como Gateway 2030, ta representa 
un inversion significativo pa modernisacion y innovacion di Aeropuerto 
Internacional Reina Beatrix pa supera e limitacion di capacidad y 
brinda un experiencia di un aeropuerto di clase mundial. Phase 1A ta 
avansando rapidamente y ta cla pa presenta un sala di US check-in 
nobo, baggage hall nobo y oficina nobo p’e aerolineanan, demostrando 
un combinacion perfecto di tecnologia state-of-the-art y diseñonan 
sostenibel na momento cu e ta operativo. 


E pasaheronan cu drenta e check-in hall lo topa cu un ambiente yena cu 
espacio eco-friendly, diseña pa brinda eficiencia y comodidad. E imple- 
mentacion di opcionnan self-service y proceso optimalisa tin como 
meta pa simplifica y acelera e experiencia prome cu vuelo, estableci- 
endo un standard nobo pa biaha sin ningun complicacion. E sala nobo 
y espacioso pa check-in lo conta cu diferente obra di arte realisa pa 
Armando Goedgedrag, e artenan ta demostra Aruba su flora y fauna. E 
obra di arte, ta haci cu nos aeropuerto ta destaca y alabes ta aporta un 
toke di nos identidad local n’e terminal mientras ta fungi como recorda- 
torio di e naturalesa unico cu nos bishitantenan a experencia mientras 
cu nan tabata riba nos isla. 


Loke mas ta destaca t’e sistema di manipulacion di ekipahe di ultimo 
generacion, capaz di procesa 2.000 maleta pa ora cu un velocidad y 
precision excepcional. E sistema aki no unicamente ta optimalisa e 
control di siguridad sino cu alabes ta elimina e necesidad pa recoge y 
bolbe check nan maleta ora nan ta biaha pa Merca, loke ta mehora e 
comodidad y ta reduci significativamente e tempo di biahe. 


E pasaheronan cu ta biaha pa Merca, por spera un biahe mehora cu un 
procesamento simplifica di pasahero y un transicion mas lihe a traves 
di e instalacionnan di aeropuerto. Door di integra diseño y tecnologia 
innovativo, Aeropuerto Internacional Reina Beatrix ta estableciendo un 
punto di referencia den eficiencia y servicio na cliente, garantisando un 
experiencia lihe y sin stress pa cada pasahero. 


Gilbert Rafael, Chief Development & Technology OfÏcer na AAA, a 
presenta e ultimo desaroyo di Phase 1A. E proyecto di construccion 
ta inclui un ampliacion di e check-in building p’e parti Mericano. E 
area aki, den futuro, lo bira e check-in principal pa tur salida. Ademas 
Phase 1A ta inclui e desaroyo y instalacion di un sistema di maneho 
di ekipahe y un baggage make-up area nobo. “Na momento cu lansa e 
sistema nobo pa ekipahe den e siguiente lunanan, Aruba lo bira e di dos 
pais na mundo cu lo conta cu un sistema di maneho di ekipahe asina 
moderno. Lo elimina tres punto di control di procesamento di pasahero 
na momento cu lansa e sistema innovativo aki”, asina Gilbert Rafael a 


confirma. 
“Nos ta comprometi pa mehora e biahe di e pasaheronan cu e proyecto 
Gateway 2030. Cu e entrega di Phase 1A, esaki ta mehora no unica- 
mente e eficiencia operativo sino cu tambe ta enfoca p’e pasahero tin 
mas tempo despues di a pasa tur e procesonan di chekeo di siguridad 
prome cu nan aborda nan vuelo pa disfruta di e demas servicio y como- 
didad cu nos ta ofrece, esaki lo mehora e experiencia general di e pasa- 
heronan na momento cu nan biaha a traves di Aeropuerto AUA. Unabes 
cu e proyecto Gateway 2030 yega su final, nos lo tin hopi mas espacio 
disponibel pa amplia nos comodidadnan”, asina Barbara Brown, Chief 
Revenue Development and Communications OfÏcer na AAA, a expresa. 


Cu hopi satisfaccion Joost Meijs, CEO di AAA, a expresa: “Nos ta hopi 
orguyoso di por ta aki y bisa cu a realisa e ehecucion di e inversion di 
140 miyon dollar cu exito door di contratista local y cu un animo di 
colaboracion cu e team di PMO y nos ekiponan interno den aeropuerto, 
cu e calidad adecua den mente y dentro di e presupuesto asigna. Como 
“cherry riba e bolo” y basa riba nos strategia corporativo, e edificio aki 
t’e prome edificio na Aruba cu ta cumpli cu e rekisitonan LEED Gold. 
Certificacion LEED ta brinda un structura pa edificionan ecologicamente 
saludabel, cu eficiencia halto y ta spaar gasto, cu ta ofrece beneficio 
ambiental, social y di gobernacion. Facilmente nos por bisa cu e t’e 
edificio mas sostenibel na Aruba.” 


Cu Phase 1A di proyecto Gateway 2030 andando, aeropuerto ta actu- 
almente den tempo di prueba di e sistema nobo pa maneho di ekipahe 
y e terminal di check-in andando, y den proceso pa presenta e instala- 
cionnan nobo y procesonan pa asina na comienso di aña 2025 por bira 
operacional, reenforsando su dedicacion pa innovacion, satisfaccion 
di cliente y excelencia operacional. Aeropuerto Internacional Reina 
Beatrix ta spera di yama e pasaheronan bonbini na su instalacionnan 
di ultimo generacion y ta invita un y tur pa experencia e futuro di biahe 
personalmente. 


Gateway 2030 Phase 1A: Transformando e experiencia di biahe 


Aeropuerto Internacional Reina Beatrix cu 
mehoracion innovativo p’e pasaheronan 

AWEMAINTA a bin ta sigui diferente reunionnan publico 
di Parlamento di Aruba p’asina trata di trece un relato obhe- 
tivo di su funcionamento. Sinembargo, mas y mas ta resalta 
e sentimento di decepcion y indignacion den direccion di 
e organo mas halto di nos dushi isla Aruba. Ta bisto cu no 
obstante e seriedad di cualkier tema cu ta wordo trata, ta 
poco e calidad di preparacion y comportacion di nos repre- 
sentantenan di pueblo, kendenan mas cu tur cos, ta busca tur 
forma di hunga politica enbes di hiba disertacion elocuente, 
haci preguntanan al caso y tene bienestar di nos pais na 
prome luga. 


E comportacion di algun Parlamentario y hasta Ministernan 
den Parlamento t’asina bergonsoso cu e termino “mentalidad 
di piscado” t’esun cu mas ta surgi pa describi e comporta- 
cion escandaloso y poco profesional di representantenan di 
pueblo. E desaroyo aki ta lanta dudanan serio riba e estado 
di nos institucionnan democratico y e ehempel duna pa nos 
lidernan. 


Den mas cu un debate parlamentario sa intercambia grito-, 
atake- personal y comentarionan inapropia. E comportacion 
aki, cu ta parce mas un mercado, marche of bendemento di 
pisca na pier, cu esun di un parlamento venerabel, ta pone e 
integridad y e respet cu nos mester spera di nos represent- 
antenan den duda serio. 


Ta un bista tristo riba sociedad si nos tolera e tipo di compor- 
tacion aki. Nos minister- y parlamentarionan mester ta un 


ehempel di respet y profesionalismo. Si esaki t’e nivel na 
unda nan ta opera, kico esaki ta bisa di nos como sociedad? 


Hopi ciudadano tambe a expresa nan indignacion riba rednan 
social y por medio di nos editornan. “Nos a scoge nos parla- 
mentarionan pa representa nos y haci nos pais avansa, no 
pa actua como mucha chikito cu ta pleita pa un lollipop”, un 
residente preocupa a expresa. 


A bira tempo kisas pa pueblo cuminsa exigi mas respet y 
profesionalismo den e organo mas halto cu mester goberna 
nos pais. Mester bin un yamada urgente pa introduci reglanan 
di conducta mas estricto y impone sancion riba esnan cu no 
ta cumpli cu e reglanan aki. Si nos kier pa nos democracia 
funciona, nos mester sigura cu nos lidernan ta comporta 
nan mes den un manera digno di un puesto. 


Kisas a yega ora tambe pa hiba un discusion mas amplio 
riba e respet den politica y e rol di e medionan di comuni- 
cacion pa reforsa of desaproba e tipo di comportacion aki. 
Na Aruba medionan ta pone hopi enfasis na comportacion 
sensacionalista, cu ta solamente agrava e problema. 


Como sociedad, nos no solamente mester ta indigna, pero 
tambe tuma medida pa cambia e tipo di comportacion aki, 
nos mester responsabilisa nos lidernan y haci cla cu esaki 
no ta aceptabel. Ta na nos tur pa garantisa cu Parlamento 
ta keda un luga di gobernacion respetuoso y efectivo, den 
interes di nos tur. 


Mentalidad di “Visvrouw’’ den Parlamento: 


Un reflexion tristo riba nos sociedad 

E barco di Marina Hulandes Zr.Ms. Groningen pa di cuater biaha 
a interceptá den un tempo cortico un transporte di droga. Den 
Lama Caribe e barco patruyero a sabi di pone cu un boto di droga 
‘go fast’ mester a stop, esaki tabatin na bordo 4 pasahero. E barco 
a interceptá den esaki mas cu 3000 kilo di cocaina. E captura 
tabata riba 31 di mei, pero a keda anuncia awe. 
Den marduga di diahuebs 30 pa bay diabierna31 di mei, e avion 
patruyero Dash-8 y Wardacosta Region Caribe a capta un boto 
di droga go-fast den Lama Caribe cerca di islanan ABC. Zr.Ms. 
Groningen na e momentonan ey ya caba tabata den cercania y a 
drenta accion mes ora. E barco di Marina a cuminsa persigui cu 
yudansa di su dos navenan di intercepcion rápido FRISC. Riba 
e navenan di intercepcion aki tabatin ‘Fleet Marine Squadron’ y 
Wardacosta Mericano. Despues di un persiguicion, sostene pa e 
Dash-8, e avion patruyero, tabata posibel pa interceptá e boto di 
droga aki. E cuater contrabandistanan ademas di e 3000 kilo di 
cocaina cu a keda confisca, a ser pasa pa Wardacosta Mericano. 
Mas droga confisca 
Durante e accion anti-droga di Zr.Ms. Groningen di 4 di juni 
ultimo, e barco patruyero den cooperacion cu e nave di sosten 


Zr.Ms Pelikaan tambe a confisca droga. E barconan di Marina 
hunto a saca tanto paketenan di marihuana como paketenan di 
cocaina for di lama. Tambe e droganan aki a keda confisca y pasa 
pa Wardacosta Mericano. E droga a keda destrui. 
Barco Patruyero 
Cu e dos intercepcionnan aki e conteo a yega un biaha mas pa 
Zr.Ms Groningen riba 5 transporte di droga desde su presencia, 
for di cuminsamento di april 2024, den Region Caribe . E barco 
entre otro ta keda desplega pa operacionnan contra transporte 
ilísto di droga. Esaki ta sosode intercambiando den cooperacion 
cu Wardacosta Mericano. y Wardacosta Region Caribe Hulandes. 


Un biaha mas droga intercepta 


pa Zr.Ms. Groningen 

ALGEMENE Rekenkamer van Aruba (ARA) a señala cu Arubus “no ta bao 
control.” Den un articulo publica riba Aruba.nu, ta indica cu e situacion di 
e empresa di transporte ta afecta directamente e funcionamento di gobi- 
erno y ta representa riesgo financiero grandi pa finansa publico, segun e 
informe “Op afstand, maar toch dichtbij”. 


Arubus no a logra opera di manera financiero y administrativo independi- 
ente, un obhetivo cu gobierno mester a crea e entidad. E fayo aki ta atribui 
tanto n’e propio empresa como n;e gobierno. 


E actual situacion di Arubus y otro NV publico mas, ta mustra deficiencia 
operativo grave, cu ta traduci den finansa publico incontrolabel y den un 
uzo ineficiente y hasta indebido di fondo publico. A lo largo di e añanan a 
crea areglo habri pa apoya e entidadnan manera Arubus cu no ta funciona 
adecuadamente. 


Maneho 
Arubus ta opera bao di un modelo di maneho dual cu un directiva super- 
visa pa un Raad van Commissarissen (RvC). E directiva ta nombra pa 
Algemene Vergadering van Aandeelhouders (AvA), caminda e minister di 
Transporte ta representa e gobierno. Sinembargo, e informe ta revela cu e 
structura aki no semper ta wordo sigui. Por ehempel, un protocol di 2019 


Algemene Rekenkamer 


Situacion di Arubus ta alarmante y 
ta pone finansa publico na riesgo 


entre Arubus y e sindicato a establece obliga- 
cion financiero sin e aprobacion di RvC. Fuera 
di esey, e compra di autobus na 2019 y 2021 
a carga directamente n’e presupuesto estatal 
sin suficiente consulta na Arubus. E actual 
minister di Transporte, Ursell Arends, cu a 
tuma encargo na september 2021, ta investi- 
gando e compranan aki. 


Cuestion financiero andando 
Te cu december 2022, e relacion financiero 
entre Arubus y pais Aruba tabata wordo regula 
mediante un Dienstverleningsovereenkomst 
(DVO) cu a cubri un cantidad anual di cuater 
miyon florin. E acuerdo aki a expira y desde 
e momento ey land a proporciona fondo 
adicional sin un contract valido, loke ta genera 
iregularidad financiero. Arubus a depende di e 
fondonan adicional aki durante varios aña, di 
a por autofinancia solamente un 25% y e situ- 
acion a empeora tur aña. Tres cuarta parti di 
su entrada ta bin di gobierno. 


Arubus a acumula un debe cu Departamento 
di Impuesto (DIMP) debi n’e falta di pago di 
impuesto wanta y contribucion social. Na final 
di 2020, e debe a subi na 12,5 miyon florin 
y na final di 2022, e debe a aumenta na 15,8 
miyon florin, cu 1,5 miyon adicional den costo 
di interes y penalidad. A efectua negociacion 
pa un plan di pago y Arubus a cumpli cu e 
pagonan mensual acorda pa 2023. 


Operacion 
Arubus ta enfrenta varios problema interno 
cu ta dificulta su funcionamento. E falta di un 
maneho empresarial actual, un plan di maneho 
di riesgo y un manual di procedimento cla cu 
descripcion di funcion. Fuera di esey, ta existi 
influencia politico den nombramento y den 
e compra di autobus, loke ta crea riesgo di 
fraude y ineficiencia operativo. 


Reaccion di e Minister 
Ursell Arends, minister di Transporte, ta 
reconoce e problemanan y ta subraya cu 
durante varios aña tabatin un falta di maneho 
corporativo adecua. “Nos prioridad ta sigui 
e recomendacionnan di e informe di audit y 
garantisa e continuidadmoperativo,” Arends a 
afirma. El a añadi cu un cambio den e forma 
empresarial nota un prioridad n’e momen- 
tonan aki. 

DIAHUEBS 27 di juni a continua e reunion publico pa trata Presupuesto 
Supletorio 2024. Un presupuesto cu ta refleha un maneho financiero 
responsabel y transparencia maximo. Gabinete Wever-Croes ta poniendo 
finansa publico riba e caminda duradero y responsabel. Gobierno a ricibi 
hopi pregunta for di Parlamento y a tuma tempo pa contesta cada pregunta. 


Parlamento diahuebs atardi a aproba Presupuesto Supletorio 2024 cu 12 
Parlamentario na fabor y 9 contra y cu esaki tambe Gobierno di Aruba tin 
e mandato pa haci e pagonan pa loke ta indexering, aumento di pension, 
aumento di onderstand entre otro. 


Cu 12 Parlamentario na fabor y 9 contra 


Presupuesto supletorio 2024 a wordo aproba 


Presupuesto Supletorio ta un ley cu ta wordo 
trata den Parlamento na unda cu Gobierno ta 
splica Parlamento motibo pa cua mester di e 
presupuesto aki, aunke cu ya nan a aproba 
e presupuesto pa e aña aki prome cu aña 
cuminsa, pero tin cosnan cu ta cambiando 
den e prome lunanan di aña pa cua motibo 
mester haya aprobacion di Parlamento pa un 
Presupuesto Supletorio. 


Prome Minister Evelyn Wever-Croes a indica 
cu anteriormente, den e gobernacion prome 
cu Gabinete Wever-Croes, e gobierno di 
Mike Eman tawata trata presupuesto suple- 
torio te cu fin di aña solamente pa informa 
Parlamento kico tur tawata a cambionan cu 
ya nan a haci den nan maneho durante aña. 
Gabinete Wever-Croes ya desde principio di su 
gobernacion a cambia esaki y den un maneho 
prudente y transparente ta bin Parlamento cu 
e cambionan aki mita di aña y no warda te fin 
di aña, esaki pa di dos biaha den historia di 
pais Aruba. 


Ta di comprende, Prome Minister a expresa, cu 
ainda no ta tur hende ta custumbra cu esaki, 
sigur oposicion no ta comprende esaki ni con 
pa deal cu ne, mirando cu esaki ta wordo haci 
asina pa transparencia y pa duna Parlamento e 
posibilidad pa haci pregunta y aproba e direc- 
cion cu Gobierno ta bayendo den e maneho 
financiero di nos pais. 
Prome Minister a duna di conoce cu e cambi- 
onan aki ta bin debi cu economia a crece mas, 
mas entrada den caha di Gobierno y Gobierno 
a dicidi pa uza e placa aki pa mehora e forsa 
di compra di hopi sector den nos comunidad. 


“Mi 
ta 
gradici 
Parlamento 
pa 
aproba 


Presupuesto Supletorio 2024. A conta cu 
aprobacion door di coalicion MEP/RAIZ y 
door di Parlamentario Independiente Ryçond 
do Nacimento. Danki pa sostene esaki y para 
na banda di empleado y pensionadonan cu 
berdad a bay atras den nan forsa di compra. 
Awe nos ta bisa nan danki pa tur locual nan a 
haci pa Aruba. Y awo Aruba ta cuminsa duna 
bek”, Prome Minister a expresa. 

PROTESTA lidera pa hobennan a obliga Presidente di Kenya, William Ruto, 
pa bandona su aumento di impuesto proponi, mustrando e poder creciente 
di hobennan na Africa, e continente mas hoben di mundo. E eventonan cu 
a conduci na e decision aki por marca un momento historico, no sola- 
mente pa Ruto sino tambe pa e influencia politico di hubentud Africano. 


E proposicion fiscal di Ruto tabata tin como meta pa stabilisa economia di 
Kenya y trata su carga importante di debe, cu ta consumi 61 cent di cada 
dollar fiscal pa e reembolso di prestamo. A pesar di a defende e nece- 


Protesta di Hubentud ta conduci na un cambio 


grandi di maneho di parti di e presidente di Kenya 


sidad di e proyecto di ley di finansa den un 
discurso nacional, e reaccion violento intenso 
a obliga e presidente pa cambia direccion 
completamente. En bes di aumenta entrada 
via impuesto, Ruto awor ta planea pa imple- 
menta medidanan di austeridad publico, 
incluyendo recortenan den gastonan den su 
propio oficina pa atende cu rabia publico pa 
corupcion y excesonan gubernamental. 


Reconociendo e poder di e protestanan, Ruto 
a priminti di envolve y tende directamente 
e hobennan di Kenya. E concesion aki a bin 
despues di critica severo di e respuesta brutal 
di su forsa di siguridad na e manifestacionnan, 
cu a resulta den por lo menos 22 morto, varios 
di cual a wordo causa pa tiroteo di polis. 
Den su discurso, Ruto a admiti cu presion 
publico tabata rekeri mas concesionnan, 
afirmando: “Mi ta dirigi un gobierno, pero 
tambe mi ta dirigi e pueblo, y e pueblo a 
papia.”Sinembargo, e retiro di e proyecto di 
ley di finansa no a sofoca completamente 
insatisfaccion publico, y algun grupo ta sigui 
convoca protesta exigiendo e renuncia di Ruto. 


E presidente ta enfrentando e reto di recon- 
strui e impulso di su administracion mien- 
tras e ta persigui un maneho economico cu 
ta parce di a wordo obliga. Su cambio den 
maneho por influencia su posicion riba esce- 
nario mundial, particularmente entre aliad- 
onan diplomatico cu a enfatisa e importancia 
di defende e derecho di protesta pacifico. 

CINCO persona a wordo acusa di a purba soborna 
un miembro di e hurado cu $120.000 cash pa 
influencia e resultado di un huicio federal pa 
fraude pandemico na Minneapolis. E miembro di 
e hurado di 23 aña, kende no a wordo nombra, a 
informa di a ricibi un saco di regalo yen di cash 
durante e dianan di cierre di e huicio. 


“Esaki ta algo cu ta pasa den e peliculanan di 
mafia”, Fiscal Federal adhunto Joseph Thompson 
a comenta despues cu a descubri e intento di 
soborno na inicio di e luna aki. 


Fiscalnan a acusa 70 persona di malversa $ 250 
miyon di programa federal di cuminda durante 
e pandemia di Covid-19. Entre e acusadonan di 
soborno ta tres acusado di e huicio inicial, cu 
supuestamente a crea identidadnan falso y docu- 
mentonan fraudulento pa desvia miyones di dollar 
di e programa di ayudo alimentario. 


E personanan acusa ta inclui Abdiaziz Shafii 
Farah, Abdimajid Mohamed Nur, Said Shafii Farah, 
Abdulkarim Shafii Farah y Ladan Mohamed Ali. 
Nan ta enfrentando cargonan di conspiracion pa 
soborna un miembro di hurado, soborno di un 
miembro di hurado y influencia corruptamente un 
miembro di hurado. 


Fiscal federal Andrew Luger a describi e intento 
di soborno como un “atake escalofriante na nos 
sistema di husticia” y el a elogia e miembro di e 
hurado pa su integridad. “Mi ta agradecido cu e 
hurado no por a wordo cumpra”, el a bisa. 


Fiscalnan ta alega cu e grupo a ataca e miembro 
di e hurado pasobra e tabata e miembro mas jong 
di e panel y e unico miembro di e hurado di color, 
keriendo cu e lo tabata mas susceptibel na nan 
plan. 


E huicio a envolve e robo di mas cu $ 40 miyon 
door di empleadonan di Feeding Our Future, un 
organisacion di beneficencia cu awor a disparce 
cu a malversa fondonan destina pa alimenta 
muchanan cu hamber. Na comienso di e luna aki, 
e hurado a condena cinco acusado y a absolve 
dos otro den e caso di malversacion di fondo. 


Segun e fiscalnan, Abdiaziz Shafii Farah, Abdimajid 

Cinco hende acusa di intento di soborno 
di hurado den huicio pa fraude di Covid 


Mohamed Nur y Said Shafii Farah tabata spera cu e hurado lo a convence e panel 
cu e acusacion tabatin motivacion racial. Segun e reportahenan, nan a traha un 
manual di instruccion pa manipula e hurado, cu mensahenan manera: “Nos ta 
inmigrante. Nan no ta respeta ni preocupa pa nos”. 


Ladan Mohamed Ali, kende inicialmente no a wordo acusa den e caso di fraude, 
supuestamente a bula for di Seattle pa Minneapolis dia 30 di mei pa rastrea e 
movementonan di e hurado. Dia 2 di juni, e y un otro acusado a bishita cas di e 
hurado y a duna cen na un pariente, primintiendo mas cen si e convence otro 
miembronan di hurado pa absolve e acusadonan. 


Soborna un miembro di hurado ta un delito grave cu ta trece un castigo di te cu 
10 aña di prizon. E caso aki ta marca e prome huicio penal di Minnesota pa purba 
soborna un hurado federal. 

PRESIDENTE Boliviano, Luis Arce, a anuncia e nombramento di tres 
hefe militar nobo despues di un intento di golpi di estado. Den e golpi, 
unidadnan militar a uza vehiculo blinda pa drenta den e portanan di e 
palacio di gobierno di Bolivia, loke a conduci na e detencion di e presunto 
general di e ehercito responsabel. 


Presidente Arce, den un mensahe di video, a afirma e determinacion di e 
nacion contra e intento di golpi di estado, enfatisando e necesidad pa e 
pueblo Boliviano organisa su mes den defensa di democracia. “E pais ta 
enfrentando un intento di golpi di estado. Aki nos ta, firme na Casa Grande, 


Presidente Boliviano ta surpasa intento di golpi 


di estado y ta urgi pa respeta democracia 


pa enfrenta cualkier intento di golpi di estado”, 
el a declara. 


E imagennan di video a mustra e tropa esta- 
bleciendo blokeo dilanti di e palacio di gobi- 
erno, cu Arce condenando e soldaatnan 
rebelde pa daña reputacion di e militarnan. E 
hefe nobo di e ehercito, José Wilson Sánchez, 
a ordena e tropa mobilisa pa regresa na nan 
unidadnan, enfatisando e importancia di evita 
mas disturbio. 


E situacion a intensifica ora Arce a enfrenta 
General di Ehercito Juan José Zúñiga, cu 
recientemente a keda releva di su mando y 
tabata parce di ta liderando e golpi. Zúñiga a 
keda deteni despues cu e ministerio publico 
a cuminsa un investigacion contra dje. E 
cargonan specifico no a keda divulga mesora, 
pero Zúñiga a alega cu Arce a orkestra e golpi 
pa aumenta su popularidad. 


Zúñiga a afirma cu Arce a orden’e pa desplega 
vehiculonan blinda den un maniobra politico. 
“E presidente a bisa mi: ‘e situacion ta hopi 
critico. Mester prepara algo pa eleva mi popu- 
laridad”, Zúñiga a bisa. 


Presidente Arce a uza rednan social pa pidi 
respet pa democracia. Merca, di su banda, a 
expresa su preocupacion y a urgi pa calma y 
moderacion. 
E intento di golpi a tuma luga den medio 
di un escala di protesta pa e decadencia 
economico di Bolivia y e divisionnan interno 
den e partido gobernante. Arce y ex presi- 
dente Evo Morales a discuti riba e direccion di 
Partido Movemento al Socialismo (MAS) pa e 
eleccion di 2025. 


E sindicato mas grandi di Bolivia a condena 
e intento di golpi y a declara un huelga 
indefini na La Paz pa defende e gobierno. 
E incidente a causa un condena general di 
lidernan regional, incluyendo e Organisacion 
di Estadonan Americano, Presidente Chileno 
Gabriel Boric y presidente Brasilero Luiz 
Inácio Lula da Silva. 

UN grupo di ingeniero dirigi pa profesor Shoji Takeuchi, di e 
Universidad di Tokyo (Hapon), a logra ancla un tehido di cuero bibo 
n’e structuranan stijf di robot humanoide, loke ta permiti nan tin 
un mayor mobilidad, capaz di autocuracion y di deteccion integra, 
como tambe un apariencia cada biaha mas real. 


Inspira riba e ligamento di e cuero humano, e ekipo a diseña riba 
e cara stijf di un robot perforacion special cu a yuda pa un capa 
di cuero cultiva den laboratorio fiha firmemente n’e structura aki. 
Nan investigacion por ta util den e industria cosmetico y yuda forma 
ciruhano plastico. 


“Durante un investigacion anterior riba un robot cu forma di dede 
cubri di tehido diseña di cuero cu nos a cultiva den nos laboratorio, 
m’a sinti e necesidad di mehora e adherencia di e elementonan di e 
robot y e structura subcutaneo di e cuero,” Takeuchi a comenta. 


“Imitando e structura di e cuero y e ligamentonan humano y uzando 
perforacion den forma di V specialmente traha cu material solido, 
nos a haya un manera di uni e cuero na structura compleho. E flexib- 
ilidad natural di e cuero y e fuerte metodo di adhesion haci p’e cuero 
por move cu e componentenan mecanico di e robot sin los ni scama,” 
e profesor a splica. 


Bentaha y obstaculo di enfoke nobo 
E metodonan anterior pa uni tehido cutaneo na superficie solido a 
implica elemento manera minianker of haak, pero esakinan tabata 
limita e tipo di superficie capaz di ricibi e cover cutaneo y por causa 
daño durante e movemento. En cambio, e specialistanan ta splica 
cu, na momento di diseña e perforacionnan chikito cuidadosamente, 
por aplica e cuerto na practicamente cualkier clase di superficie. 


E uzo di un gel di colageno special pa adhesion, cu ta naturalmente 
diki y di dificil introduccion den e perforacionnan minusculo, tabata 
clave den e exito di e enfoke nobo. E ekipo a uza un tecnica comun 
pa adherencia di plastic, e tratamento cu plasma, pa atrae e coil- 
ageno n’e structuranan fini di perforacion, salbando asina e incon- 
veniente ey. Cu e procedemento aki, tambe nan a logra wanta e 
cuero cerca di e superficie en cuestion. 


“Manipula tehido biologico suave y muha durante e proceso di desa- 
royo ta hopi mas dificil di loke otro hende den e campo por pensa. 
Por ehempel, si no mantene e sterilidad, por drenta bacteria y e 
tehido por muri,” Takeuchi a subraya. “Sinembargo awo cu nos por 
haci esaki, e cuero bibo por aporta na un varied di habilidad nobo n’e 
robotnan,” el a añadi. 


Logro y desafio 
“Den e estudio aki, nos a logra imita e apariencia humano te na cierto 
punto, creando un cara cu e mesun material di superficie y structura 
cu e humanonan,” Takeuchi a indica. Den e articulo publica diamars 


den Cell Reports Physical Science, e autornan a afirma cu nan a 
construi un cara robotico recubri cu un analogo di e cuero, capaz di 
expresa sonrisa. 


Takeuchi a expone cu, a traves di e investigacion aki, a identifica 
“desafio nobo, manera e necesidad di plooi superficial y un epidermis 
mas diki pa logra un apariencia mas humano. Nos ta kere cu crea un 
cuero mas diki y realista por logra incorporando glandula di sodo, 
glandula sebaceo, porio, ader, vet y nervio.” 


Tambe, a sostene cu e movemento “tambe ta un factor crucial, no 
solamente e material, pa loke otro desafio importante ta crea expre- 
sion similar n’esunnan humano mediante integracion di actuado of 
musculo sofistica dentro di e robot.” “Crea robot cu por cura nan 
mes, sinti nan ambiente cu mayor precision y realisa tarea cu habi- 
lidad humano ta increiblemente motivador,” el a sigura. 


T E C N O L O G I A 


Robot humanoide cu cara traha di cuero bibo ta capaz di hari 

Justin Timberlake na su fanaticonan 


despues di su detencion 


“Ta un siman dificil” 


JUSTIN Timberlake ta liber sin fiansa despues di a 


ser encarcela e siman aki den un corte na Staten 


Island, permitiendo p’e sigui cu su Gira Mundial 
“Forget Tomorrow”. E cantante a reconoce su 
siman desafiante n’e fanaticonan den su prome 
declaracionnan desde cu el a ser aresta na New 
York pa presuntamente conduci bou influencia di 


alcohol. 


Actuando na Chicago, Timberlake a gradici un multitud euforico, marcando 
su prome show desde e incidente. “Nos tabata hunto den momentonan bon 
y malo. Tabata un siman dificil, pero boso ta aki y ami ta aki”, el a declara, 
mientras el a buig den gradicimento pa nan sosten. 


E tour aki t’e prome di Timberlake den cinco aña y, a pesar di e even- 
tonan reciente, e ta keda comprometi cu su actuacionnan. E noticia a keda 
raporta pa ABC, destacando e resiliencia y dedicacion di Timberlake na su 
fanaticonan. 


‘Inside Out 2’ ta bira e 
pelicula cu mas entrada 
den 2024 mundialmente 


‘INSIDE OUT 2’ a bati record pa bira e 
pelicula mas mira di 2024, cu e cifra asom- 
broso di 724 miyon dollar den menos di 10 
dia, superando ‘Dune 2’, cu a totalisa 711 
miyon dollar. Den Merca so, el a gana $355 
miyon, mientras cu internacionalmente el a 
gana $369 miyon, segun Disney. Na Spaña, e 
pelicula a logra e miho estreno di animacion 
den historia, cobrando 6,7 miyon euro den su 
prome weekend y mas cu 11,5 miyon euro den 
cinco dia. Esaki ta pone na di dos luga di Aña 
na Spaña, tras di ‘Dune 2’ cu 13,8 miyon euro. 
Dirigi pa Kelsey Mann, ‘Inside Out 2’ ta sigui 
Riley su periodo di pubertad, introduciendo 
emocionnan nobo manera ansiedad, envidia y 
berguensa. 


Prince, Beckham y Mas 
Streanan di Hollywood 


Walk of Fame 2025 


NA 2025, e Hollywood Walk of Fame lo honra 
36 figura prominente di musica, cine, tele- 
vision y deporte. Entre e premiadonan, ta 
destaca Prince, den un homenahe postumo, y e 
banda Mexicano ‘Los Bukis’. Den e categoria di 
grabacion tambe lo reconoce ‘Depeche Mode’ 
y ‘Green day’. 
E cine ta celebra Jane Fonda, Jessica Chastain, 
Emilio Estevez y Colin Farrell. Den television, 
Fran Drescher, Lauren Graham, Molly Shannon 
y Courtney B. Vance ta wordo presenta. David 
Beckham y ex hungado di Dodgers, Orel 


>> 

Hershiser, lo representa entretenimento deportivo. 
Presidente di eCamara di Comercio Hollywood, Peter Roth, a 
subraya e excelencia di cada ganado. E homenahedonan tin 
dos aña pa programa nan ceremonianan riba e paseo iconico 
entre Hollywood Boulevard y Vine Street, Los Angeles. 


Manu Chao lo lansa su prome 
album den 17 Aña, ‘Viva Tu’ 


E artista Manu Chao, naci 
na Francia y biba na Spaña, 
lo lansa ‘Viva Tu’, su prome 
album den 17 aña, riba 20 
di september. Inspira den su 
biahenan y den su bida diario, e 
album ta presenta cancionnan 
na Spaño, Frances, Portugues 
y 
Ingles. 
Colaboracionnan 


notable ta inclui Willie Nelson 


den ‘Heaven’s bad Day’ y e cantante Frances Laeti den ‘Tu 
Te Vas’. 
Chao recientemente a lansa e di dos single di e album, 
‘São Paulo Motoboy’, un tributo n’e mensaheronan na São 
Paulo. E video musical cu ta acompañ’e ta ofrece un docu- 
mental inmersivo tocante su bida diario. ‘Viva Tu’ ta priminti 
di trata problemanan global y activismo, temanan consis- 
tente cu Chao su carera. A pesar di no a lansa un album for 
di ‘La Radiolina’ na 2007, Chao a keda activo, colaborando 
cu varios artista y actualmente ta den un tour mundial cu 
parada na Spaña, Italia y Francia te cu september. 


Madonna ta lidera e tournan mas 


grandi di 2024 


E 
‘Celebration 
Tour’ 
di 


Madonna ta reina como e tour 
mas exitoso di 2024 te awor, 
cu un impresionante promedio 
bruto di $ 2.79 miyon pa conci- 
erto y 856,247 ticket bendi 
den 34 di 65 fecha, segun e 
reporte di mita aña di Pollstar. 
A pesar di e prijsnan promedio 


di entrada di $208.85, e crecemento di musica en bibo a 
stabilisa despues di e pandemia. E recaudacion mundial di 
musica en vivo a supera $3 biyon, un aumento leve compara 
cu $2.83 biyon di 2023. 


Bad Bunny ta sigui’é di cerca cu 174,6 miyon dollar di su 
‘Most Wanted Tour’, mientras cu Luis Miguel, U2 y Karol G 
tambe ta entre e prome cinco. Aunke E ‘Eras Tour’ di Taylor 
Swift no ta duna cifranan, e ta keda e tour cu ta gana mas 
den box ofÏce di tur tempo. 


A pesar di un aumento di 18.7% den e total bruto di Norte 
America, e reportahenan di cancelacion di tournan impor- 
tante, manera esun di ‘The Black Keys y Jennifer Lopez, ta 
destaca e tendencianan contrastante di Aña den benta di 
entrada y e actividad di e artistanan. 


>> 


16 
Diabierna, 28 Juni 2024 
FARANDULA 
AWEMainta 


Cas di Marilyn Monroe declara 


Monumento Historico 


Y ta wordo salba for di demolicion 


E cas caminda Marilyn Monroe a fayece na 1962 reciente- 
mente a keda declara como monumento historico cultural 
p’e autoridadnan di Los Angeles, evitando asina su demoli- 
cion despues di un bataya legal intenso. E Conseho Municipal 
di Los Angeles a vota unanimemente na fabor di proteha e 
propiedad di estilo colonial Spaño cu ta situa na Brentwood. 
E iconico actriz a cumpra e cas di cuatro camber na februari 
1962 y a wordo haya morto seis luna despues pa motibo 
di un sobredosis. Consehero Traci Park a enfatisa e impor- 
tancia di e designacion aki, señalando cu Monroe y su cas ta 
simbolonan historico di e ciudad. 
Actualmente e propiedad ta pertenece na un pareha cu tabata 
planea pa demoli’e pa amplia su residencia. Sinembargo, 
oposicion di historiado y fanaticonan di Monroe a logra cu e 
conseho a interveni pa preserva e legado cultural significa- 
tivo aki. E cas ta keda un luga di homenahe p’e siguidonan 
di Monroe. 


Feid sin pechi: 


Causando sorpresa y speculacion 


FEID, kende su nomber real ta Salomon Villada Hoyos, ta 
conoci pa su estilo distintivo cu ta inclui un pechi y briyan- 
tenan. Recientemente, un video viral a mustra e artista 
Colombiano sin e acesorionan aki mientras e tabata canta 


bou di douche, revelando su cabey natural. E imagen inusual 
aki a causa sorpresa y speculacion entre su siguidonan. 
E motibonan tras di su uso constante di pechi a keda debati. 


Algun ta kere cu ta un eleccion stilistico, mientras cu otronan 
ta sugeri posibel insiguridad personal of problemanan di 
salud, manera alopecia. Aunke Feid no a haci declaracion 
oficial, e mes a comparti potret y video cu ta mustra su 
cabey, desmintiendo algun teoria. 


E reaccion di e fanaticonan tabata varia, cu comen- 
tario humoristico y speculacion tocante nan apariencia. 
Independientemente di e motibonan, e incidente aki a pone 
Feid den e centro di opinion publico, destacando e impacto 
di su imagen riba su carera. 


J Balvin ta biaha den metro pa O2 
Arena y niun hende no ta reconoce 


E famoso cantante Colombiano J Balvin a sorprende tur 
hende door di uza e metro di London pa yega na su conci- 
erto na O2 Arena, sin bodyguard y sin wordo reconoci p’e 
pasaheronan. E artista a comparti e momento riba su cuenta 
di Instagram, unda e ta aparece bailando ‘Polvo de tu vida’ 
riba e trein. 


E publicacion a alcansa mas di dos miyon bishita y a genera 
varios comentario, incluyendo un critica di un señora cu a 
considera su comportacion inapropiado. A pesar di su fama 
y su exito musical manera ‘Mi Gente’ y ‘X’, pasaheronan di 
metro no a identifica e icono di reguetón. 


E evento curioso aki a pone den evidencia e posibilidad cu 
hasta e streanan mas grandi por pasa inadvertido den ambi- 
ente diario. Ademas, e cantante a keda cerca di su fanat- 
iconan, compartiendo momentonan personal manera e 
reencuentro cu su yiu Río riba rednan social. 

FINAL di e prome ronde di Euro Cup ta tras di lomba. Cada 
pais a enfrenta e otro 3 ekiponan den nan grupo p’asina yega 
n’e ultimo 16 nan cu ta sigui e siguiente buelta. E prome luga 
y dos luga di cada grupo a pasa plus e miho 4 number 3 nan. 


Asina aki nos a yega n’e 16 ekipo nan, cual ta: 
Grupo A: Alemania (1) y Suisa (2) 
Grupo B: Spaña (1) y Italia (2) 
Grupo C: Inglatera (1), Dinamarca (2) y Slovenia (3) 
Grupo D: Austria (1), Francia (2) y Hulanda (3) 
Grupo E: Rumania (1), Belgica (2) y Slovakia (3) 
Grupo F: Portugal (1), Turkia (2) y Georgia (3) 


Sorpresanan di e prome buelta 
Georgia, debutando den nan prome Euro Cup, ta logra 
clasifica p’e di dos buelta. Croacia ta keda afo. Hulanda ta 
clasifica como un di e miho 3 nan. Francia ta clasifica na di 
2 luga den nan grupo. Belgica tambe ta clasifica na di dos 
luga. Turkia ta pasa p’e siguiente buelta y como number 2 di 
su pool, unicamente debi na diferencia di gol. Sino nan lo a 
pasa na prome y Portugal na di dos. 


Record nobo 
E hungado di mas hoben cu a debuta awo ta riba nomber di 
Lamine Yamal di Spaña. E hoben aki tin apenas 16 aña mas 
336 dia di edad. E record anterior tabata riba nomber di e 
polaco, Kacper Kozlowski, kende tabata tin 17 aña mas 246 
dia bieu. 


E record p’e coach di mas hoben den un Euro Cup awo ta 
hiba nomber di Julian Nagelsmann di Alemenia. Jurgen ta 
disfrutando hunto cu e ekipo di Alemania, cu apenas 36 aña 
y hungando na cas. 


Pa loke t’e capitan di mas hoben, e record aki tambe a wordo 
kibra. Dominik Szoboszlai di Hungaria cu 23 aña tin e record 
nobo. 


Luka Modric di Croacia no a retira sin a pone un record na 
su nomber. E la bira e hungado di mas edad pa score un gol 
den Euro cup, cu 38 aña y 289 dia bieu. E gol aki tabata hopi 


special, debi cu e la score net despues di a caba di faya un 
penalty, cual teniendo e score final na cuenta, lo tabata e 
diferencia pa Croacia por a sigui 


Un otro hungado, cu lo ta den su ultimo aparicion di Euro 
Cup, ta Pepe di Portugal. Awo e tin e record di e hungado 
mas bieu den historia di Copa Europeo. Apart di e record aki, 
Pepe tambe tin e hungado di mas cu a score riba su nomber. 


E gol di mas lihe den historia di e Copa aki a wordo hinca 
door di Nedim Bajrami di Albania. Esaki a pasa durante e 
wega contra di Italia den apenas 23 seconde di e wega. 
Italia a termina ganando e wega pero na final e gol aki a 
nifica hopi p’e hungado, ya cu e la soña semper pa hinca gol 
den un Euro cup. Awo e la logra su soño mas e tin e record 
riba su nomber. 


Sorpresa y recordnan nobo 


Resumen di prome ronde di UEFA EURO 2024 

Grupo A 


Grupo B 


Grupo C 


14 Juni 2024 


15 Juni 2024 


19 Juni 2024 


19 Juni 2024 


23 Juni 2024 


23 Juni 2024 


15 Juni 2024 


15 Juni 2024 


19 Juni 2024 


20 Juni 2024 


24 Juni 2024 


24 Juni 2024 


16 Juni 2024 


16 Juni 2024 


20 Juni 2024 


20 Juni 2024 


25 Juni 2024 


25 Juni 2024 


Rond di 16 


29 Juni 2024 - Wega 38 - Runner up Grupo A vs Runner up Grupo B 


29 Juni 2024 - Wega 37 Ganado Grupo A vs Runner up Grupo C 


30 Juni 2024 - Wega 40 Ganado Grupo C vs 3de Grupo D/ E/ F 


30 Juni 2024 - Wega 39 Ganado Grupo B vs 3de Grupo A/ D/ E/ F 


1 Juli 2024 - Wega 42 Runner up Grupo D vs Runner up Grupo E 


1 Juli 2024 - Wega 41 Ganado Grupo F vs 3de Grupo A/ B/ C 


2 Juli 2024 - Wega 43 Ganado Group E vs 3de Grupo A/ B/ C/ D 


2 Juli 2024 - Wega 44 Ganado Grupo D vs Runner up Grupo F 


Alemania 
Scotland 


Hungria 
Suisa 


Alemania 
Hungria 


Scotland 
Suisa 


Suisa 
Alemania 


Scotland 
Hungria 


Spaña 
Croacia 


Italia 
Albania 


Croacia 
Albania 


Spaña 
Italia 


Albania 
Spaña 


Croacia 
Italia 


Slovenia 
Dinamarca 


Serbia 
Inglatera 


Slovenia 
Serbia 


Dinamarca 
Inglatera 


Inglatera 
Slovenia 


Dinamarca 
Serbia 


5-1 


1-3 


2-0 


1-1 


1-1 


0-1 


3-0 


2-1 


2-2 


1-0 


0-1 


1-1 


1-1 


1-1 


1-1 


0-0 


0-0 


0-1 

Grupo D 


Grupo E 


Grupo F 


Semi Final 


Final 


16 Juni 2024 


17 Juni 2024 


21 Juni 2024 


21 Juni 2024 


25 Juni 2024 


25 Juni 2024 


17 Juni 2024 


17 Juni 2024 


21 Juni 2024 


22 Juni 2024 


26 Juni 2024 


26 Juni 2024 


18 Juni 2024 


18 Juni 2024 


22 Juni 2024 


22 Juni 2024 


26 Juni 2024 


26 Juni 2024 


9 Juli 2024 - Wega 49 - Ganado Wega 45 vs Ganado Wega 46 


9 Juli 2024 - Wega 50 - Ganado Wega 47 vs Ganado Wega 48 


14 Juli 2024 - Ganado Wega 49 vs Ganado Wega 50 


Kwart Final 


5 Juli 2024 - Wega 45 - Ganado Wega 39 vs Ganado Wega 37 


5 Juli 2024 - Wega 46 - Ganado Wega 41 vs Ganado Wega 42 


6 Juli 2024 - Wega 48 - Ganado Wega 40 vs Ganado Wega 38 


6 Juli 2024 - Wega 47 - Ganado Wega 43 vs Ganado Wega 44 


ia 
d 


Alemania 


ia 


Polonia 
Hulanda 


Austria 
Francia 


Polonia 
Austria 


Hulanda 
Francia 


Hulanda 
Austria 


Francia 
Polonia 


Rumania 
Ucrania 


Belgica 
Slovakia 


Slovakia 
Ucrania 


Belgica 
Rumania 


Slovakia 
Rumania 


Ucrania 
Belgica 


Turkia 
Georgia 


Portugal 
Czech R 


Georgia 
Czech R 


Turkia 
Portugal 


Georgia 
Portugal 


Czech R 
Turkia 


1-2 


0-1 


1-3 


0-0 


2-3 


1-1 


3-0 


0-1 


1-2 


2-0 


1-1 


0-0 


3-1 


2-1 


1-1 


0-3 


2-0 


1-2 

Grupo A 
Grupo B 


Grupo C 
Grupo D 


20 Juni 2024 


21 Juni 2024 


25 Juni 2024 


25 Juni 2024 


29 Juni 2024 


29 Juni 2024 


22 Juni 2024 


22 Juni 2024 


26 Juni 2024 


26 Juni 2024 


30 Juni 2024 


30 Juni 2024 


23 Juni 2024 


23 Juni 2024 


27 Juni 2024 


27 Juni 2024 


1 Juli 2024 


1 Juli 2024 


24 Juni 2024 


24 Juni 2024 


28 Juni 2024 


28 Juni 2024 


2 Juli 2024 


2 Juli 2024 


Argentina 
Canada 


Peru 
Chile 


Chile 
Argentina 


Peru 
Canada 


Argentina 
Peru 


Canada 
Chile 


Mexico 
Jamaica 


Ecuador 
Venezuela 


Venezuela 
Mexico 


Ecuador 
Jamaica 


Mexico 
Ecuador 


Jamaica 
Venezuela 


Merca 
Bolivia 


Uruguay 
Panama 


Panama 
Merca 


Uruguay 
Bolivia 


Merca 
Uruguay 


Bolivia 
Panama 


Brazil 
Costa Rica 


Colombia 
Paraguay 


Paraguay 
Brazil 


Colombia 
Costa Rica 


Brazil 
Colombia 


Costa Rica 
Paraguay 


2-0 


0-0 
1-2 


1-0 


0-1 
1-0 


0-1 
3-1 


--- 
--- 


--- 
--- 


2-1 
3-1 


0-0 
2-0 


--- 
2-1 


--- 
5-0 


--- 
--- 


--- 
--- 

INDIANA Fever a keda atras pa 27 punto den e di tres 
kwartaal contra Connecticut Sun riba 10 di juni. E entre- 
nador Christie Sides a dicidi di manda cuater di e titularnan 
di e team banki, lagando solamente Aliyah Boston, e prome 
seleccion general di 2023 y Rookie di aña, riba e cancha. 
E decision aki a cambia e perspectiva den e temporada pa 
Boston y pa Fever. 


E di dos aña di Boston den WNBA a cuminsa mas slow cu loke 
a spera. Despues di un temporada impresionante di nobato 
den cual el a marca un averahe di 14.5 punto pa wega cu un 
porcentahe di tironan di cancha di 57.8%, su estadistica a 
baha na 10.3 punto pa wega cu un 41.7% di tironan den e 
prome 12 wega di 2024. Durante e gran perdida contra Sun, 
Fever a concentra riba facilita e pase di bala pa Boston, un 
strategia cu nan no a priorisa prome. E enfoke aki a resulta 
cu Boston a anota 10 punto y a asisti dos biaha den e di dos 
mita, reduciendo significativamente e bentaha di Sun. 


E entrenadonan a reconoce e necesidad pa genera confi- 
ansa den Boston. “Mi mester solamente di un tiki confiansa”, 
Sides a bisa. E wega na Boston mas efectivo riba e low post 
tabata bale la pena. Boston a anota 27 punto, e maximo di 
su carera, contra Atlanta Dream den e siguiente wega y a 


pone un averahe di 18.3 punto cu un 62.7% di tironan den 
e siguiente seis weganan. Su prestacion mehora a gana e 
premio di hungado di siman di e conferencia Oost for di 10 
pa 16 di juni, aumentando significativamente e indice ofen- 
sivo di Fever. 


E exito di Boston no ta solamente debi na su anotacion, 
sino tambe na su habilidad pa pasa bala. Cu un averahe di 
2.7 asistencia pa wega, Boston ta crea oportunidad pa su 
compañeronan di ekipo. Esaki a permiti Fever pa genera 
miho remate y mantene un eficiencia ofensivo mas halto. Su 
asociacion den desaroyo cu Caitlin Clark tabata crucial. Na 
principio, tabatin falta di kimica riba e cancha, pero manera 
nan a adapta n’e estilonan di wega di e otronan, e hugada di 
pick-and-roll di Fever a mehora significativamente. 


E espacio mehora y e configuracion di e pantaya di Fever 
tambe a contribui na su resureccion ofensivo. Cu Boston y 
NaLyssa Smith, e team a habri mas oportunidad pa marca. 
Esaki, combina cu e capacidad di Boston pa lesa e defen- 
sanan y haya compañeronan di ekipo habri, a haci Indiana 
un team ofensivo mas formidabel. Mientras cu Fever ta 
confronta oponentenan mas duro, mantene e strategia ofen- 
sivo aki enfoca riba Boston lo ta clave pa nan exito continuo. 


Facilita Aliyah Boston a cende e ofensiva di Indiana Fever 

E Comite Olimpico Hulandes (NOC) 
a reafirma su decision pa inclui 
Steven van de Velde den e delega- 
cion Hulandes p’e Proximo Weganan 
Olimpico na Paris, a pesar di su ante- 
cedente penal pa viola un mucha muhe 
Britanico di 12 aña. Van De Velde, awor 
29 aña, a ser sentencia na cuater aña 
di prizon na 2016, pero a cumpli sola- 
mente 12 luna. For di e momento ey, 
el a bolbe drenta den beach volleyball 
profesional cu sosten di NOC, citando 
su “vision y reflexion propio”. 


Den un comunicado emiti pa NOC, Van 
De Velde a reconoce e scrutinio cu e ta 
enfrenta. “Na 2016 y despues, varios 
medio Hulandes a presta atencion n’e 
storia”, el a bisa. “Mi ta compronde 
cu den e periodo prome cu e evento 
deportivo mas grandi na mundo, esaki 
por atrae atencion di medionan inter- 
nacional.” El a expresa su comprension 
p’e interes publico y e controversia 
rond di su participacion. 


E crimen di Van De Velde a tuma luga 
na 2014 ora cu, na edad di 19 aña, el 
a biaha for di Amsterdam pa Reino Uni 
pa topa e mucha muhe cu el a ‘groom’ 
riba Facebook. A pesar di su condena y 
e comentario di e hues cu su soño olim- 
pico a keda kibra, Van de Velde a wordo 
permiti pa retoma su carera deportivo. 
NOC a bisa cu for di su liberacion na 
2017, el a somete su mes na terapia 
profesional intensivo y a demostra 
suficiente rehabilitacion pa merece su 
regreso na competencia internacional. 


“Desde 2018, Steven van de Velde a 
participa atrobe den torneonan inter- 
nacional di beach volleyball siguiendo 
un trayectoria intensivo y supervisa 
profesionalmente”, Segun vocero di 
NOC. “Despues di su liberacion, el a 
busca y a ricibi ayudo profesional . El a 
demostra n’esnan rond di dje, den priva 


y profesionalmente, auto-consciencia y 
reflexion.” 


E 
Comite 
Olimpico 
Internacional 


(IOC) a distancia su mes di e asunto, 
enfatisando cu e seleccion di e miem- 
bronan di e team ta responsabilidad 
di e respectivo Comitenan Olimpico 
Nacional. “E nominacion di e miem- 
bronan individual di e ekipo, despues 
di e cualificacion riba e campo di wega, 
ta responsabilidad exclusivo di cada 
respectivo Comite Olimpico Nacional”, 
un vocero di IOC a declara. 


E rehabilitacion y cualificacion olim- 
pico di Van De Velde a wordo apoya 
p’e federacion Hulandes di volley- 
ball, cu ta responsabel pa establece e 
condicionnan bou di cual atletanan cu 
condena penal por bolbe den compe- 
tencia. E federacion a confirma cu Van 
De Velde a cumpli cu tur e criteria pa 
participa n’e Weganan Olimpico. 


Van De Velde, kende awor ta casa y ta 


tata, ta sigui expresa remordimento 
pa su accionnan. Den declaracionnan 
anterior, el a reconoce su crimen como 
e mayor eror di su bida, pero tambe el 
a critica su representacion den e medi- 
onan. “Mi no por revers’é, p’esey lo mi 
tin cu soporta e consecuencianan”, el a 
bisa. “Esaki tabata e eror mas grandi di 
mi bida. 


Van De Velde y su compañero, Matthew 
Immers, ta wordo considera como 
aspirante na medaya na Paris, ya cu 
recientemente nan a derota e pareha 
Sueco cu tabata wordo considera e 
top di mundo. E diario Hulandes De 
Telegraaf a cuestiona e participacion 
di Van de Velde n’e Weganan Olimpico, 
reflehando opinionnan dividi riba su 
inclusion den e ekipo. 


E postura di NOC ta pone en evidencia 
e tema compleho di rehabilitacion di 
atleta y e condicionnan den cual nan 
por representa nan pais atrobe riba e 
escenario mundial. 


Comite Olimpico Hulandes ta defende seleccion 


di hungado di Volleyball cu pasado criminal 

PIERRE Gasly a solidifica su futuro cu Alpine door 
di firma un contracto nobo cu ta extende su perma- 
nencia den e Team di Formula 1 te fin di 2025. Alpine 
a confirma e acuerdo, enfatisando su compromiso cu 
exito di termino largo. Gasly, kende a uni cu Alpine e 
temporada pasa despues di su paso pa AlphaTauri, 
a expresa su orguyo y entusiasmo pa e asociacion 
continuo. 


“Historia ta sigui”, Gasly a anuncia Riba X. “Mi ta 
sumamente orguyoso di anuncia cu mi a firma un 
contracto nobo cu Alpine. E ekipo y ami ta dedica na 
logra nos ambicionnan hunto den Formula 1”. El a 
agrega: “Nos tin hopi trabou nos dilanti, pero mi ta 
mas motiva cu nunca. Nos ta bay cu tur velocidad!” 
Esaki ta marca un punto importante den Gasly su 
carera mientras e ta prepara pa su di dos temporada 
cu e team. 


E extension di e contract ta tuma luga memey di 
cambio significante den e ekipo Alpine. Esteban Ocon, 
cu tin cinco aña na Alpine, lo bay fin di 2024. E salida 
di Ocon ta habri speculacion tocante su reemplaso, ya 
cu e Australiano Jack Doohan, di 21 aña, ta un candi- 
dato fuerte. Doohan, actualmente piloto di reserva di 
Alpine y yiu di leyenda di MotoGP Mick Doohan, ta ser 
mira como un posibel sucesor. Ademas, e regreso di 
e ex-hefe di e ekipo Flavio Briatore como consehero 
principal a provoca rumornan tocante e incorpora- 
cion di Carlos Sainz n’e ekipo. 


Den otro noticia di e team, Aston Martin a confirma 
cu Lance Stroll lo keda cu e team den futuro. E piloto 
Canades di 25 aña, yiu di e doño di e ekipo Lawrence 
Stroll, a keda cu Aston Martin for di 2019 y a mustra 
un desempeño constante, incluyendo dos podium na 
2020 y un resultado den e prome dies temporada 
pasa. 


Segun cu e temporada di Formula 1 ta progresa, e 
siguiente careda lo ta crucial tanto pa Alpine como pa 
Aston Martin. E Grand Prix di Austria di e fin di siman 
aki lo ser sigui pa caredanan den Gran Bretania, 
Hungria y Belgica, cu e Grand Prix di Hulanda na 
Zandvoort programa pa 25 di augustus. Tanto Gasly 
Como Stroll lo busca un impacto significativo mien- 
tras nan ta sigura nan posicion y ta boga pa exito 
den e mundo altamente competitivo di Formula 1. 


Cu un extension di contract di varios aña 


Pierre Gasly ta compromete su mes cu Alpine 

DURANTE tratamento di Presupuesto Supletorio 
2024, Parlamentario Marisol a busca tur manera 
pa por purba desprestigia Minister Maduro 
di Finansa. Den su afan Marisol a hinca hasta 
Secretario di Estado Hulandes Van Huffelen den 
wega. Marisol a recori na troce e palabranan cu 
Van Huffelen a expresa den Tweede Kamer riba 
e rapport ‘Beleidsevaluatie Protocollen Aruba- 
Nederland,’ bisando cu e maneho financiero di 
Minister Maduro ta deficiente. 


Cu e mesun rapport di experto aki den man, 
Minister Maduro un biaha mas a benta e 
mascarada di Marisol e Lider di MAS abou. 
Ningun caminda den e rapport ta wordo bisa cu 
Minister Maduro di Finansa su maneho financiero 
ta deficiente. Secretario di Estado Van Huffelen 
tampoco a expresa esaki den su carta of splica- 
cion di e rapport na Tweede Kamer. Tur a docu- 
mentonan aki ta publico y tur hende y mira pa 
nan mes con Marisol ta gaña. 


Minister Maduro ta lamenta cu Marisol kende 
tin mas di 30 aña den politica ta bolbe recori na 
e politica di dinosaurio di manipula, gaña, mal 
informa y critica sin ningun contenido educa- 
tivo of informativo pa Pueblo di Aruba. Esaki ta 
simplemente otro muestra di e politica di ‘nul 
komma nul’ di contenido di Marisol Tromp. 


Durante debate publico riba Presupuesto Supletorio 2024: 


Marisol kier troce palabranan di Van Huffelen pa 
purba desprestigia Minister di Finansa di Aruba 

NA ocasion di e tratamento di presupuesto 
supletorio den parlamento, miembro di frac- 
cion di Partido di Pueblo Arubano, AVP, Mervin 
Wyatt-Ras a recorda cu ya caba Raad van 
Advies a cuestiona formalmente e realidad cu 
e presupuesto ta basa riba dje ya cu Gabinete 
Wever-Croes II ta uza cifra cu no ta cuadra. 


E parlamentario ta indica cu e realidad cu 
pueblo ta biba cu ne dia aden y dia afo ta 
cu inflacion a subi drasticamente y hunto cu 
ne e cantidad minimo pa biba. Esaki ta pone 
hopi ciudadano den un situacion masha preta 
caminda e entrada no ta suficiente y bo haya 
hopi di nan ta perde nan auto, nan cas, no por 
paga crèche, remedi, etc. 


Wyatt-Ras: “Awo cu eleccion ta den porta ta 
bin cu un snoepje y ta bisa cu ta bin cu index- 
ering; algo cu nan por a haci hopi aña pasa. 
Poder di compra di e ambtenaar a bay atras 
cu 18%, pero gobierno ta duna bek solamente 
11.8%; riba dje parti den 6% e aña aki y e 
resto despues.” 


Tambe ta recorda cu tin hopi mas grupo den 
nos sociedad cu ta pasando duro, mientras cu 
gobierno kier hunga Sinterklaas. E realidad ta 
cu Raad van Advies a describi como ‘uitzich- 
tloos’ e situacion na Aruba. Un gobierno cu 
no ta inverti den mehoracion di infrastructura, 
ni den educacion, mientras cu si tin placa pa 
ministernan sigui biaha pa Dubai y Moroco y pa 
yuda tur nan hendenan den aparato publico. 


Parlamentario di AVP, Mervin Wyatt-Ras: 


Presupuesto supletorio no ta cuadra 
cu e realidad actual di e ciudadano 


Riba dje, segun Wyatt-Ras, tampoco ta cumpli cu e deber di presenta 
cuenta anual pa responsabilisa cu parlamento y sikiera purba hustifica 
nan malgastamento di fondo publico. Esaki t’e mesun gobierno di coalicion 
MEP-RAIZ cu a entrega e autonomia di Aruba. Ta keda solamente awo pa 
ehecuta loke Hulanda ta specifica den Landspakket. 


Parlamentario Wyatt-Ras ta afirma su compromiso di sigui desenmascara 
e tactica di gobierno y boga p’e bienestar di e comunidad Arubiano. “Nos 
pueblo ta sufriendo eyfo; nos hendenan mester di sosten y nan no ta haya 
esey. Ta djis gaña wowo di pueblo y no ta cumpli cu e necesidad real den 
nos comunidad,” asina e parlamentario a conclui bisando. 

E mundo cada dia cu pasa ta mas riba su cabes. Tabata tin 
grito riba e aumento di cantidad di hende cu ta muri aki 
na Aruba pero diripiente tur hende ta keto y ningun hende 
no kier toca e tema aki. Parlamentarionan ta keto keto y 
ningun di nan ni sikiera a yama e minister di salubridad bin 
Parlamento pa duna cuenta. E silencio aki ta lanta sospecho 
cu e parlamentarionan ta debidamente na altura di e conse- 
cuencianan. 


Esey ta duna pueblo di compronde cu salud di pueblo no ta 
importante. Un prueba palpante ta cu gobierno no a saca 
un man pa nos grandinan y ta laga nos grandinan paga pa 
nan propio remedinan mientras AZV ta spaar riba salud di 
pueblo. Esaki nos ta yama amor pa pueblo? Nos grandinan 
no por biba di un solo pensioen y gobierno ta man crusa. 
Esnan sin trabao tambe ta pasa den duro. 


Internacional tin hopi noticia caminda cu ta cuestiona 
Organisacion di Salud Mundial paso e director cu ta di 
Ethiopia ta riba lista di terorista na Merca. E persona aki no 
ta un dokter ni tampoco un cientifico. Na Merca dr. Anthony 
Fauci ta wordo cuestiona pa locual ta trata e protocol cu 
a wordo uza rond mundo durante e supuesto pandemia 
di Covid. No tin estudio cientifico cu a hustifica e uzo di e 
mondkap, e social distancing, PCR test, lockdown y vacuna. 
Tur ta falso. Ivermectin y hydroxychloroquine tabata masha 
bon contra di e virus. 


Informacionnan cu ta bin den publicidad ta bisa cu hospi- 
talnan y dokter tabata cobra pa pashentnan cu nan a declara 
cu a muri pa via di Covid. Dr. Robert Malone y 17000 dokter 
te dia di awe ta cuestiona Organisacion Mundial di Salud 


p’e maneho cu nan a hiba y cu mas di 17 miyon persona a 
perde nan bida. Na Italia e ex minister di Salubridad tin keho 
entrega contra di dje y ta responsabel p’esnan cu a fayece. 
Nan a culp’e di genocidio. 


Na New Zealand e IT Barry Young a base di datos di salub- 
ridad a saca informacion unda a bin na cla cu esnan cu a 
vacuna t’esnan cu mas a fayece. Nunca a existi un pandemia 
paso locual cu a wordo uza pa pone panico rond mundo 
ta un arma biologico. Covid ta un arma biologico. E efecto 
secundario di e supuesto vacuna a genera 500 biyon di 
dollar. Blackrock ta un organisacion poderoso cu ta doño 
di canal di television y tambe ta doño di e laboratorionan 
farmaceutico. P’esey informacion no tabata yega n’e pueblo. 


Esaki t’e plan di Sustainable Development Goals cu nos 
gobierno a firma. World Economic Forum y World Health 
Organisation tambe ta forma parti di e cartel. Esnan tras 
di gobiernonan rond mundo a faya y a kere cu nan lo bay 
goberna mundo. Esaki t’e motibo cu e partidonan socialista 
bao di engaño ta busca tur manera pa drenta den gobierno. 
Rond mundo tabata tin partidonan socialista ta goberna 
p’asina ehecuta e plan maquiavelo pero pueblonan nan 
wowo a habri y esaki t’e motibo paisnan rond mundo ta 
scoge pa un partido derechista. 


E 17 puntonan di e Sustainable Development Goals ta 
bunita poni riba papel pero den realidad e ta baha e pobla- 
cion mundial, haci bo pober pa bo biba na merced di gobi- 
erno y kita bo libertad. Keda hisa edad di pensioen p’asina 
bo muri bay sin cobra pensioen. Tanto partido MEP como 
partido AVP a firma acuerdonan di Sustainable Development 
Goals. 


E grupo di letter di alfabet tambe ta wordo gesponsor p’e 
organisacionnan aki paso nan tambe ta contribui na baha 
e poblacion mundial. A cuminsa cu geregistreerd partner- 
schap, kier sigui cu matrimonio di mesun sexo y asina sigui 
bay. E ley no por a pasa p’e simpel motibo cu e ta den porta 
di eleccion y e partidonan aki no kier perde voto. Tin un 
dicho cu ta bisa cu si bo gaña mi un biaha ta bo culpa. 


Si bo gaña mi 2 biaha ta mi culpa paso ya bo a gaña mi un 
biaha caba. Partidonan tradicional ta keda gaña bo y awe 
nos ta biba e realidad di tur engaño nan y nos tur awe ta 
pasado den duro. E agenda 2030 ta un agenda satanico y 
nos tin parlamentarionan supuestamente Cristian ta sigui 
brasa e agenda aki. Tempo di Dios ta perfecto. Partido Curpa 
e unico alternativa. 


Eric Ras(Curpa): 


E maneho di Covid tabata basa riba mentira y manipulacion 

DURANTE 
e 
reunion 
publico 


den 
Parlamento 
diamars 
ultimo, 


Parlamentario Raymond Kamperveen 
a haci un pregunta na Prome Minister 
Evelyn Wever-Croes tocante Algemeen 
Pensioen Fonds Aruba (APFA), y e 
“gelijk bedrag” pa e pensionadonan. 
E mandatario a splica cu APFA ta un 
instituto cu a wordo separa di Gobierno 
pa evita influencia politico, y cu esaki 
Gobierno no tin nada mas di bisa den 
e organisacion. Esaki a wordo haci pa 
garantisa e continuidad y existencia di 
e fondo. Pa loke ta e suma di pensioen, 
APFA ta indexa esaki, si tin espacio 
financiero, a base di inflacion. 


Gobierno di Mike Eman a kita “gelijk 
bedrag” di pensionadonan 
Prome Minister a indica cu desde cu el 
a drenta gobierno na 2017, el a papia 
cu hopi di e pensionadonan, y cada un 
di nan ta expresa e dolor cu nan tin di 
a perde nan “gelijk bedrag”, a conse- 
cuencia di e mal decision tuma pa e 
gobierno di Mike Eman. Na momento 
cu Gabinete Eman a tuma e decision 
di kita e “gelijk bedrag” di e pension- 
adonan, el a drenta Parlamento cu su 
votado y coordinadonan bisti cu un 
T-shirt berde cu ta bisa “Danki Mike”. 
Pues el a kita un entrada grandi di e 
pensionadonan, y manipula nan pa 
bis’e danki. 


Prome Minister a expresa cu loke 
ta mas sorprendente di e caso aki 
ta cu na momento cu esaki a pasa, 
ni e organisacion cu ta representa 
e 
pensionadonan, 
ni 
e 
pension- 


adonan mes, y tampoco Parlamentario 
Marisol Lopez-Tromp y Parlamentario 
Mervin Wyatt-Ras a protesta. Nan tur 
a sostene e decision aki, sin ningun 
remordimento di e dolor cu nan tabata 
causando esnan afecta. 


Prioridad di Gabinete Wever-Croes ta 
pa trece alivio pa e pensionadonan 
Na momento cu Gabinete Wever-Croes 
a drenta gobernacion, un di e prio- 
ridadnan tabata pa yuda e pension- 
adonan. Esaki a cambia na momento 
cu e pandemia a bin, na unda e prio- 
ridad a bira pa salba bida di hende y 
percura pa Aruba keda cabes riba awa, 
mirando cu e frontera a wordo cera. 
Unabes cu e frontera a habri, Gobierno 
mester a enfoca riba iniciativanan pa 
pone Aruba bek riba pia, causando 
asina cu e pensionadonan a wordo un 
biaha mas poni un banda. 


Debi na e situacion aki, e pensio- 
nadonan a tuma e decision di bay 
corte pa bringa pa nan derecho, pero 
mirando e situacion financiero devas- 
tador cu pais Aruba tabata aden, hues 
a dicta na fabor di Gobierno. 


Iniciativanan di Gabinete Wever- 
Croes pa yuda e pensionadonan 
Prome Minister a expresa cu tanten 
cu e ta den Gobierno, y tin espacio 
financiero, e lo yuda e pensionadonan. 
Minister Dangui Oduber ya a hisa 
pension di biehes 4 biaha caba, y a 
baha varios biaha e tarifa di AZV pa e 
pensionadonan, Minister Ursell Arends 
ta trahando duro riba cuido di nos gran- 
dinan, alocando 2.4 miyon pa SABA, 
y 2.5 miyon pa ‘Inloophuis’ Pasadia 
Pa Nos Grandinan. Minister Xiomara 
Maduro ta haci su maximo esfuerso pa 
cumpli cu e pensionadonan, bahando e 
peso di impuesto. 


Pa loke ta e peticion di Minister 
Glenbert Croes, pa yuda e pension- 
adonan cu kier sigui traha pero e peso 
di impuesto ta hunga un rol, tambe 
Gobierno ta buscando un solucion, y 
Gobierno tambe ta trahando riba un 
otro reforma pa pensionadonan cu 
lo wordo anuncia prome cu fin di aña 
2024. 


“Mi lo sigui traha na bienestar di tur 
e pensionadonan na Aruba. Mi no por 
kita e daño haci na nan door di Mike 
Eman, y tur esnan cu a sostene e deci- 
sion di kita e “gelijk bedrag”, pero si mi 
lo bringa pa trece alivio pa cada un di 
nan”, Prome Minister a expresa. 


Tanten cu Gabinete Wever-Croes ta den gobernacion, 


Gobierno lo sigui traha na bienestar di e pensionadonan 

DURANTE tratamento di presupuesto supletorio fraccion 
di AVP a entrega un mocion den cual ta urgi Gobierno di 
Aruba pa aumenta reparatietoeslag y pensioen pa emplead- 
onan di sector priva substancialmente cu un 50%. 
Pobreza den nos comunidad ta un punto di atencion serio. 
Nos tur ta di acuerdo cu mester haci tur posibel pa yuda frena 
y alivia esaki specialmente p’esnan financieramente vulner- 
abel. Entre nan nos adultonan mayor. Pero pobreza por ta 
e resultado tambe di uzo descabeya di fondonan publico. 
P’esey mas cu claro e pasonan cu wordo tuma mester ta den 
forma responsabel y sostenibel. 
Gobierno di Aruba ta para man habri pa tur idea y suger- 
encia, no obstante color of partido politico. Ariba expresion 
haci recientemente dor Sr. Eman, Minister Geoffrey Wever 
corectamente a pidi conseho for di Social Verzekeringsbank 
(SVB). 
E resultadonan di conseho di SVb a ser comparti awe cu 
parlamento. E conseho di SVB ta demostra cu sr. Eman ta 
propone cosnan sin cu e ta puntra cuanto e ta costa y ken ta 
bay paga. Esaki ta nada nobo. Eman no a siña su les y atrobe 
e ta propone pa haci gasto descabeya di fondonan publico. 
SVB a presenta 5 scenario y impacto financiero cu esaki tin 
conforme e proposicion di sr. Eman. Conclusion di exper- 
tonan ta cu locual Eman ta propone ta impagabel. Aruba no 
por paga esaki sin aumento substancial atrobe di debe y di e 
gastonan di interes. Aki ta sigui e montante corespondiente 
na e plan di Eman: 
• Scenario 1: Aumento di suma di pensioen cu 50% of 
718 florin via reparatietoeslag (landsbegroting) entrante 1 
januari 2025. 
E efecto financiero: un subida di 42.8 miyon na 2023 pa 
282.5 miyon den 2030: + 239.7 miyon florin. 
• Scenario 2: Aumento di suma di pensioen cu 359 florin 
entrante 2025 
Aumento di suma di pensioen cu 359 florin entrante 2028 
via reparatietoeslag (Landsbegroting). 
E efecto financiero: un subida di 42.8 miyon na 2023 pa 
282.5 miyon den 2030: + 239.7 miyon florin. 
• Scenario 3: Aumento di suma di pensioen cu 50% of 718 
florin entrante 2025 


a base di aplica e inkomenstoets via reparatietoeslag 
(Landsbegroting). E efecto financiero: un subida di 42.8 
miyon na 2023 pa 197.7 miyon den 2030: + 154.9 miyon 
florin. 


• Scenario 4: Aumento di suma di pensioen cu 359 florin 
entrante 2025 
Aumento di suma di pensioen cu 359 florin entrante 2028 
a base di aplica e inkomenstoets via reparatietoeslag 
(Landsbegroting). 
E efecto financiero: un subida di 42.8 miyon na 2023 pa 
197.7 miyon den 2030: + 154.9 miyon florin. 
• Scenario 5: SVb lo financia e aumento via e ouderdoms- 
fonds. 
E efecto den e scenario aki: SVb mes lo carga e gastonan di 
e aumento via e ouderdomsfonds unda SVb ta indica cu e 
reservanan lo caba ya na 2026. 
No por keda otro cu conclui cu Partido AVP y su lider Eman, 
ta trece sugerencianan dilanti cu ta crea impresion falso sin 
prome haci su huiswerk. Ta haci promesanan grandi pero 
sin cu a tuma tempo pa prepara un plan serio, concreto y 
realisabel. Esaki ta modus operandi di un politico tradicional 
cu ta hunga cu sentimento di pueblo cu promesa y plannan 
bashi y no sostenibel. Aruba por miho y no mester permiti 
e cosnan aki mas den e era cu nos ta bibando aden. Ta reta 
señor Eman pa duna su opinion publicamente riba e analisis 
aki. 


Minister Ursell Arends: 


Mocion di AVP ta demostra cu AVP no a siña su les 


Y ta sigui cu su forma descabeya di anda cu fondonan publico 

FOR di e reunion publico pa tratamento di 
presupuesto supletorio, un di e aspectonan 
cu mas a resalta pa parlamentario di Partido 
di Pueblo Arubano, AVP, Arthur Dowers ta cu 
finalmente gobierno actual ta admiti cu antes 
tur cen ta bay pa inversion. Y en berdad, dia 
cu Gabinete Wever-Croes I a sinta, 320 miyon 
florin a bay pa cierto comerciante, na luga di 
bay pa pueblo. 


Finalmente Gabinete Wever-Croes II ta admiti 
cu AVP a inverti, cu e inversionnan aki a pone 
economia crece, mientras cu nan a bati pueblo 
cu medida, y p’esey mes ta sinti cu nan tin e 
obligacion moral di duna algo bek na pueblo 
den forma di indexering; convenientemente 
den porta den campaña electoral. 


“Pa shete aña a castiga bo, a kita remedi, a 
dal bo cu aumento di prijs di awa y coriente 
door di mal maneho di friends & family den 
companianan estatal, pero esey si nan no ta 
drecha bek. Ki ora cu ta tin un of mas minister 
den exterior,” asina Dowers ta declara. 


E ta continua indicando cu gobierno ta tira 
santo den bo wowo paso ta kita 100 florin for 
di e ciudadano y regal’e 10 bek y bisa bo cu 
bo tin cu bati man pa nan. “Pasobra ta bin un 
eleccion, ta sinti cu por fin mester duna pueblo 
bek loke a kita nan.” 


Mientrastanto, segun Dowers, ta sigui cu 
metemento den husticia. Tin indicacion hopi 
cla, un biaha mas y te hasta den sala di corte, 
cu nomber di prome minister a cay pasobra e 
lo a mete pa persecucion di funcionario halto 


Parlamentario di AVP, Arthur Dowers: 


Gabinete Wever-Croes ta admiti cu AVP si ta inverti den pueblo 


di gobierno. A mira esey for di comienso di nan mando cu un keho falso 
riba contrincantenan, malgastando fondo publico djis pa satisface nan 
capricho politico. 


Como parlamentario di AVP, Dowers ta adverti cu mester ta prepara 
pasobra nan si lo bin cu investigacion real. Por ehempel unda e 320 miyon 
florin di pueblo a bay. Esaki ta placa cu por a bay pa subsidia enseñansa 
y cu no mester paga schoolgeld halto, ta placa cu por a bay den AZV pa 
pensionado no mester paga pa remedi of pa aumenta e poder di compra 
di e ciudadano. 


Dowers: “Nos kier sa ken a cobra e comision. Un hende mester a strica un 
30 miyon di e pueblo y a tira 320 miyon di Aruba afo. Nos kier sa ken e ta 
y nos kier wak ken ministerio publico lo keda sin investiga. Pasobra si bo 
kier di perhudica un pueblo, esey ta loke ta perhudica un pueblo di berdad.” 

DIAHUEBS mainta Minister Geoffrey Wever 
y delegacion di Aruba a sinta cu Minister di 
Agricultura, Crea di Bestia y Pisca di Surinam 
Sr. Parmanand Swedien. 


Minister Wever: “Mi a splica con hunto cu 
Minister Arends di sector primario nos ta 
stimulando agricultura comercial na Aruba, 
entre otro dor di a incorpora e Agrifund, dor 
di organisa Agri Business Academy, dor di ta 
trahando riba e Agri Innovation Park y dor di 
ta haciendo estudionan riba e tereno di agri- 
cultura comercial investigando cua berdura 
ta miho pa nos cultiva y cu ki tecnologia lo 
haci esaki”. 


Topiconan di e combersacion tawata inter- 
cambio di personal di Santa Rosa y DEZHI 
di Aruba cu e departamento di agricultura y 
economia di Surinam pa un periodo p’asina 
tin intercambio directo di conocemento. 
Tambe a papia di e posibilidad pa studian- 
tenan di EPI y Universidad di Aruba por haci 
un stage na Surinam pa wak con e agricul- 
tornan na Surinam ta opera. Un opcion inte- 
resante cu Surinam ta brinda ta tereno pa 
agricultornan di Aruba cultiva na Surinam pa 
exporta pa Aruba. 


“Un oportunidad intersante ta pa match inver- 
sionistanan di Aruba cu ta busca oportunidad 
di inversion y agricultornan na Surinam cu 
tin conocemento di agricultura pero kisas no 
tin acceso na financiamento. Nos a palabra 
cu nos ta bay stimula e matchmaking aki”, 
segun Minister Wever. 


“E intercambio tawata sumamente intere- 
sante y nos a palabra cu e simannan nos 
dilanti nos lo bay traha riba un framework pa 
formalisa e intencionnan. Mi ta hopi entusi- 
asma pa cu e oportunidadnan aki cu Surinam 
por ofrece Aruba”, segun Minister Geoffrey 
Wever. 


Minister Geoffrey Wever: 


Oportunidad pa fortifica agricultura 


comercial entre Aruba y Surinam 

DIAHUEBS mainta 27 di juni, Prome Minister Evelyn Wever- 
Croes durante un bunita ceremonia, a presencia e desvelo di 
borchi di e caya dedica na Dr. Jose Gregorio Hernandez na 
districto di Dakota. 


E mainta aki a inicia cu palabranan di bonbini di señora 
Suzie Henricus, Fundador y President di Cas di Oracion Jose 
Gregorio Hernandez. Despues di e bunita palabranan di 
señora Henricus a sigui e desvelo di e borchi na honor di Dr. 
Jose Gregorio Hernandez. 


Durante su discurso, Prome Minister a conta un tiki di e 
proceso pa a yega n’e bunita dedicacion aki. Basta tempo 
pasa el a wordo acerca pa señora Suzie Henricus pa cambia 
e nomber di e caya. E mandatario a splica e tempo ey cu 
esaki ta un procedura largo y basta complica. Despues di 
esaki, señora Suzie, hopi determina a bin bek cu basta firma 
den apoyo pa su idea. 


Prome Minister ta sigui bisa cu un cambio di nomber di 
caya tin hopi retonan administrativo cu e comision concerni 
mester tene cuenta cu nan. N’e momento ey e propuesta a 
bin dilanti na señora Suzie pa dedica e caya na honor di Dr. 
Jose Gregorio Hernandez en bes di cambia e nomber. Esaki 
ta un gesto sumamente bunita y ta un reconocimento pa 
loke e dokter a haci y loke cada un di nos ta reconoce cu el 
a haci y asina Aruba ta mustra mundo henter e aprecio p’e 
obranan di Dr. Jose Gregorio Hernandez. 


“Mi ta gradici señora Suzie cu a cuminsa cu e proceso aki 


hopi aña pasa y a mustra su determinacion y no a laga nada 
strob’e y a mustra pakico un fiel devoto t’e miho persona pa 
lidera un proyecto asina. Danki pa a keda kere den e proceso”, 
Prome Minister a menciona. 


Desvelo caya dedica na honor di Dr. Jose Gregorio Hernandez 

NA 2024 biblioteca ta invita tur mucha lesa mas storia y 
buki. Storia cu personahe poco rebelde, poco stout kisas, 
tocante mucha cu tin un kier, mucha cu ta gusta dicidi pa 
nan mes y ta gusta aventura. Lesa buki pa mucha cu dife- 
rente personahe y lesa con dushi e ta pa haci cos manera 
bo ke! 


Biblioteca Nacional Aruba ta presenta un otro edicion di 
su Festival di Buki pa Mucha. Na 2024 e tema ta ‘DUSHI 
CABESURA!’. Tur aña ta scoge un tema nobo pa duna e 
festival un ambiente diferente. Asina ta sigui stimula mucha 
pa lesa buki. 


E Festival di Buki pa Mucha ta dura un siman y ta tuma luga 
den prome siman di November. Semper ta habri e festival 
cu un fiesta grandi cu ta tuma luga diadomingo dia 3 di 
november 2024. Den e siman di dia 4 pa 8 di november hopi 
autor tanto di Aruba como for di Hulanda, Corsou, Boneiro, 
St. Maarten y St. Eustatius ta bishita scol pa conta storia 
den klas y na biblioteca. Y ilustrado ta duna presentacion ta 
con nan ta ilustra storia pa mucha. Di e manera aki ta purba 
di entusiasma muchanan pa lesa mas, lesa hunto y bishita 
biblioteca mas. 


Miembresia di biblioteca a bira gratis, cu ta un regalo pa tur 
mucha y tambe hoben bou 18 aña. 
Un grupo grandi di escritor di buki pa mucha ta bishita mas 
cu 50 scol. 


Di Aruba esakinan ta: Liliana Braamskamp-Erasmus, 
Vanessa Paulina, Irmgard Frans, Emerita Emerencia, Ariana 
Koolman, Gino Vrolijk y Robert Reeberg. 


For di Boneiro biblioteca ta presenta: Segni Bernadina. Di 
Corsou ta yama bon bini na Tio Ali, Mercee Doran y Crisen 
Schorea. 


For di Hulanda ta bini: Danielle Schothorst, Maria Karg y 
Sanne Rooseboom. Misha Spanner (Contado di cuenta) ta 
participa pa di dos biaha na e festival na Aruba y ta bini for 
di St. Eustatius. 


For di St. Maarten ta presenta: Ralph Cantave. E grupo aki 
ta bishita scol pa conta storia, papia tocante buki cu mucha 
y tambe ta stimula mucha pa lesa mas. 


Dushi Cabesura! 


LUANDHO Deluvia ta empleado superior di Aruba Bank pa 
luna di mei 2024. Un empleado cu a demostra dedicacion 
y iniciativa sobresaliente, logrando asina e reconocimento 
aki. 
E compromiso di Luandho pa semper brinda un experi- 
encia superior na e clientenan di Aruba Bank cu ta refleha e 
balornan di e banco. Su accionnan ta impacta e clientenan 
positivamente y ta pone un standard halto pa e excelencia 
di servicio na cliente. 
Den su tempo liber, Luandho ta gusta reta su mes na e trap- 
inan di nos sero di Hooiberg. Pa Luandho esaki ta un activ- 
idad cu ta dun’e satisfaccion ora e wak e resultado fisico 
como tambe mentalmente, y cu ta haci su mes contento ora 
e logra yega e trapi final. 
Pabien Luandho pa ta un empleado ehemplar cu ta forma 
parti di Aruba Bank. 


Luandho Deluvia ta empleado superior di Aruba Bank 

DESPUES di a sinta cu e 2 compania nan di logistica di 
Surinam diaranson mainta, Minister Geoffrey Wever y e 
delegacion di Aruba a bishita e port di Surinam y a reuni cu 
un di e port operators esta VSH Holding. Durante e meeting 
aki Minister Geoffrey Wever a haya un splicacion amplio di 
e proceso di load (consolida y no consolida), unload y clear 
containers na Surinam. Despues di e meeting aki Minister 
Wever a haci un recorido den e Port pa haya un bista visual 
di e proceso y di e Port di Surinam. 


E delegacion a reuni tambe cu e Minister di Transporte, 
Communicacion y Turisme Sr. Uraiqit Ramsaran cu ta 
responsabel politicamente pa e Port di Surinam y tambe pa 
e aerolinea nacional. Durante e reunion aki a papia cu lo 
yuda cu importacion di producto di Surinam si e aerolinea 
nacional agrega un vuelo di cargo entre Aruba y Surinam 
of pa e avionnan comercial pone mas espacio pa carga di 
berdura y fruta fresco pa exportacion pa Aruba. 


“Un encuetra hopi strategico y awo nos tin contact directo 
cu tur e stakeholders importante relaciona cu importacion 
di producto di Surinam y asina nos por duna miho guia y 
asistencia na nos empresarionan cu kier importa producto di 
Surinam pa Aruba”, segun Minister Geoffrey Wever. 


Delegacion di Aruba a haya un 
recorido den Port di Surinam y a 
reuni cu Minister di Transporte 

RESIENTEMENTE, Rotary Club di Aruba a uni 
nan man den un proyecto “Hands-On” na YMCA 
Dakota pa embeyece e entrada y haci limpieza di 
e patio. Di e manera aki, e muchanan cu ta asisti 
na e centro YMCA aki por gosa di un estableci- 
mento mas adecuado. 


N’e entrada di e edificio, e boluntarionan di 
Rotary Club di Aruba a corta e yerba, instala un 
ground cover y pone gravel. Na e parti di patras, 
nan a corta e yerba y haci un limpieza completo. 


Hunto cu miembronan di Rotary y amigonan di 
e Club, e trabou a completa den tempo record, 
y embeyece asina e entrada di YMCA. Cu e 
proyecto “Hands-On” aki, Rotary Club di Aruba 
ta cera un otro aña rotario exitoso bou di e lider- 
azgo di Presidente Luis Oduber. 


Ademas, Presidente saliente Luis Oduber, hunto 
cu tur e miembronan di Rotary Club di Aruba, kier 
gradici e negoshinan, comerciantenan y comu- 
nidad en general pa un biaha mas a contribui 
durante e aña Rotario 2023-2024. Cu e yudansa 
aki, Rotary Club di Aruba a duna yudansa finan- 
ciero na varios instancia, permitiendo nan pa 
yuda esunnan mas vulnerabel den nos comun- 
idad. 


Pa mas informacion por contact https://rotary- 
clubaruba.org 


Rotary Club di Aruba ta yuda embeyece 
YMCA Dakota cu proyecto “Hands-On” 

DIARANSON 26 di juni Prome Minister Evelyn Wever-Croes 
a reuni cu Parlamento Hubenil di Aruba pa asina scucha e 
plannan cu nan ta trahando riba dj’e. 


Pa Gobierno di Aruba ta hopi importante pa scucha e bos 
di nos hobennan. Parlamento Hubenil ta un stakeholder di 
Gobierno y semper ta tene cuenta cu e posicion cu nan ta 
trece dilanti. Na e momento aki nan ta den e proceso impor- 
tante di scoge parlamentario- y ministernan hubenil nobo. 


Prome Minister ya a haci e cita pa e siguiente reunion unda 
e parlamentario- y ministernan hubenil nobo lo trece nan 
vision dilanti y hunto cu e vision di Gobierno lo traha na e 
bienestar di nos hobennan na Aruba. Parlamento Hubenil 
ta un fundacion cu ya desde su inicio na 2003 ta haciendo 
cosnan grandi pa hobennan di Aruba y e ta un plataforma 
importante unda hobennan por desaroya diferente habil- 
idad. 


“E habilidad pa bira un lider den comunidad ta uno valioso 
pa e futuro di nos hobennan y den esey Parlamento Hubenil 
tin un papel hopi importante. Mi tin pleno confiansa den e 
grupo di hoben aki. E compromiso di nos como Gobierno ta 
pa prepara e pais aki pa nos hobennan tuma over den futuro. 
Mi ta gradici Parlamento Hubenil pa e reunion y pa trece 


puntonan dilanti cu ta importante desde perspectiva di un 
hoben y mi ta felicita nan pa e bon trabou y desea nan hopi 
exito cu nan proyectonan”, Prome Minister a expresa. 


Durante un reunion cu Prome Minister 


Parlamento Hubenil a trece puntonan dilanti cu 


ta importante desde perspectiva di un hoben 

DIA 1 di juli 1863 ta Dia di Emancipacion di sclavitud, e dia 
aki nos ta recorda cu 161 aña pasa Hulanda a aboli sclavitud 
legalmente den colonianan di Antias Hulandes y Surnam. 


Minister di Cultura ta enfatisa cu Aruba tambe tin su historia 
di sclavitud, un historia unico cu ta diferente compara cu 
e otro islanan den region Caribe. Banda di e catibonan di 
Africa cu a wordo treci for di Corsou cu a bin biba aki y a 
mescla bou di e poblacion indigena. 


Den e programa aki sr. Luc Alofs, antropologo cultural y 
historiado lo bin comparti informacion tocante e historia 
di locual nos ta yama ‘sclavitud cora’, aunke no tabata un 
forma di sclavitud legal. 


Minister di Cultura ta enfatisa cu ta masha importante pa 
nos conoce nos historia pa compronde nos presente y sa 
con pa prepara pa un miho futuro. Minister Xiomara Maduro 


ta extende un invitacion pa wak e programa Historia di 
‘sclavitud cora’ na Aruba cu lo pasa dialuna dia 1 di juli na 
Telearuba Canal 13 pa 5.30 di atardi, na Canal 23 pa 7’or di 
anochi y na Diario TV pa 8.30 di anochi. 


En conexion cu dia 1 di juli, Dia di Emancipacion di Sclavitud 


Minister Xiomara Maduro ta presenta un programa 


informativo tocante Historia di ‘sclavitud cora’ na Aruba 


PARLAMENTARIO di Fraccion di MEP, Darlaine Guedez- 
Erasmus ta indica cu recientemente den bario di Piedra Plat 
a habri un cas di dokter. 


E cas di dokter aki lo reenforsa e prome liña di cuido y trece 
mas accesibilidad na e pashentnan cu mester di e cuido y lo 


amplia e capacidad pa sirbi mas pashent. E enfoke ta ariba 
e conscientisacion di prevencion den salud y pa motibo cu 
e apertura di HOED na Piedra Plat lo tin 3 dokter di cas pa 
ofrece un servicio adicional. E cas di dokter na Piedra Plat lo 
percura pa duna un servicio mas accesibel, efectivo y efici- 
ente pa pashentnan, Guedez-Erasmus a indica. 


“Como Parlamentario hopi biaha e habitantenan di bario 
di Piedra Plat, Paradera ta acerca mi cu e peticion pa por 
haya dokternan den bario. Asina ta mas facil pa por yega 
na momento cu nan mester bay dokter y no mester bay te 
na Huisartsen Praktijk na Punta Brabo. E peticion aki ta bini 
principalmente di nos adultonan mayor. Awe e habitantenan 
por mira cu nan deseo importante aki a bira realidad”, a 
expresa. 


A agrega: “Mi kier gradici Gabinete Wever-Croes, Minister 
di Salud Publico Dangui Oduber y full e team di HOH y AZV. 
Hoed Piedra Plat sigur lo brinda cada pashent e bon servicio, 
bon trato medico y hopi atencion. Mi kier felicita e habitan- 
tenan di Piedra Plat y bisindario cu e ‘Huisartsen Onder een 
Dak’ den bario”. 


Parlamentario Guedez-Erasmus (MEP): 


HOED lo reenforsa e prome liña di cuido 

RECETA DI DIA 


Ingrediente: 
4 pecho di galiña, sin weso y sin cuero 
4 slice di ham 
4 slice di keshi suiso of gruyere (of cualkier otro keshi cu bo 
gusta) 
Salo y peper na gusto 
1 cup di hariña 
2 webo 
1 cup di panermeel 
Azeta pa hasa (por uza azeta di oleifi of di zonnebloem 


P’e saus (opcional): 
1 cup di nata (crema di lechi) 
1 cuchara di Dijon musterd 
1 cuchara di manteca 
Salo y peper na gusto 


Instruccion: 
1. Prepara e pechona di galiña: Pone e pecho di galiña 
entre dos pia wrapping y golpia suavemente cu un martiu 
di cushina te ora cu e keda fini y di consistencia uniforme. 
Ripiti cu tur e pechonan. Sasona cada pecho cu salo y peper 
na ambos banda. 


2. Reyena e pecho: Pone un slice di ham y un slice di keshi 
den centro di cada pecho di galiña. Lora e pechonan, sigu- 
rando cu e reyeno keda bon cubri y no sali. Bo por uza tooth- 
pick pa mantene e galiña lora si ta necesario. 


3. Cubri e galiña: Prepara tres tayo hundo; uno cu hariña, 
otro cu webo bati y e di tres cu paneermeel. Pasa cada pecho 
yena door di e hariña, sigurando pa cubrie bon. Despues, 
pas’e door di e webo bati y finalmente door di e paneermeel, 
cubriend’e completamente. 


4. Cushina e galiña: Keinta suficiente azeta den un panchi 
grandi riba candela mediano-halto. Hasa e pechonan yena 
te ora cu nan ta bruin tur caminda y bon cushina paden 
(mas of menos 5-7 minuut pa banda). Si bo ta prefera, bo 
por hasa nan den un panchi y despues caba di cushina nan 
den forno riba 180°C durante 15 minuut. 


5. Prepara e saus (opcional): Den un panchi chikito, dirti 
e manteca riba candela mediano. Añadi e nata y e Dijon 
musterd y mescla nan bon. Cushina e saus riba candela 
abao, removiendo ocasionalmente, te ora cu e bira un tiki 
diki. Sasona cu salo y peper na gusto. 


6. Sirbi: Kita e toothpickna (si b’a uza nan anto) y sirbi e 
Chicken Cordon Bleu cayente. Bo por compañ’e cu e saus di 
mosterd y nata y cu bo garnishnan faborito manera batata 
machica, berdura cushina na vapor of un salada. 


Ta spera cu bo disfruta preparando y comiendo e dushi 
Chicken Cordon Bleu aki. 


Chicken Cordon Blue 


38 
Diabierna, 28 Juni 2024 
AWEMainta 


Fortaleza pa Famia 


Sinceramente, Pastoor Marcel Balootje 


LAGA nos tene bon na cuenta cu ora nos ta papia di 
deseo carnal, nos kier men cosnan cu no ta agrada Dios, 
y cosnan cu ta stroba nos comunicacion y nos relacion cu 
Dios, y p’esey mes e ta limita nos crecemento spiritual. 


Galationan 5:16-17 ta para skirbi: Ma mi ta bisa: Cana 
segun e Spirito y boso lo no cumpli cu deseo di e carni. 
Pasobra e carni ta pone su deseo contra e Spirito, y e 
Spirito contra e carni, pasobra esakinan ta e contrario na 
e otro, pa boso no haci e cosnan cu boso kier. 


E influencia di e enemigo ta pone hende haci cosnan contra 
boluntad di Dios, p’esey hopi kier biba manera nan kier y 
nan no ta respeta ni Palabra ni boluntad di Dios, y esey 
automaticamente ta pone cu nan lo no hereda e reino di 
Dios. 


E prins di e mundo aki cual ta e diabel y su sistema kier 
domina, y como e ta un spirito y no tin curpa e ta uza ser 
humano pa haci cosnan cu no ta cumbini. 
Tur hende cu ta compronde esaki ta hala mas cerca Dios y 
ta evita di tur forma di cana bao di influencia carnal cu ta 
hiba na pica y rebeldia contra Dios. 


Nos ta bibando den un tempo cu rond mundo inmoralidad 
kier tuma dominio, p’esey nos tin di tene bon cuenta pa 
nos yiunan y nietonan no wordo contamina, y di berdad si 
tabatin un tempo cu nos mester habri nos wowo ta awor. 
Pasobra den tur cos maldad kier drenta. 


Hubentud ta wordo bombardia cu carnalidad tur dia, y tin 
hende ta duna man na esey sin tene cuenta, of nan ta hacie 
pa placa, pasobra e efecto di alcohol, droga, y perversidad 
riba nos hubentud ta grandi. 
E edad pa consumi alcohol bao di nos hubentud a baha 
considerablemente, y tin muchanan cu bao di diesdos aña 
cu ya tin encuentro cu alcohol. 


Tin hende ta bebe henter siman, tin hende cu ta bebe 
weekend so, pero nan weekend ta cuminsa diabierna 
mainta bebiendo, y termina dialuna mainta ora mester 
bay trabao. Y hopi mucha ta mira locual nan mayornan of 
hende grandi ta haci y nan tambe ta kere cu esey ta bida. 


No stima mundo ni e cosnan cu tin den mundo. Si un hende 


ta stima mundo, e amor di e Tata no ta den dje. Pasobra 
tur loke cu tin den mundo, e deseo di carni, y e deseo di 
wowo, y e orguyo di bida, no ta bin di e Tata, sino di e 
mundo. E mundo ta pasa bay y su deseonan tambe, ma 
esun cu ta haci boluntad di Dios ta permanece pa semper 
(Juan 2:-16-17). 


E obranan di carni cual ta para skirbi den Galationan 
5:19-21 ta conta pa tur hende, no pa cierto hende so, y 
nan ta indica na nos tur cu ken cu ta participa den nan lo 
no hereda e reino di Dios. E palabra ta un spiertamento pa 
nos tur. 


Ademas ora nos ta participa den obranan di carni e palabra 
di Dios ta siña nos: 


*Pasobra e mente fiha riba e carni ta enemistad contra 
Dios, pasobra e no ta somete su mes na e ley di Dios, como 
e no ta capaz pa haci esey tampoco. Y esnan cu ta den 
carni no por agrada Dios (Romanonan 8:7-8). 


Un ehempel hopi cla di esaki ta: Hende cu ta zundra, 
murmura, codicia, envidia, y hopi biaha ta mal agradecido 
no ta agrada Dios (Numbernan 14:26-30). 


Nos mester biba pa agrada Dios, leu for di deseonan carnal. 


Deseo carnal ta contra crecemento spiritual 


39 
Diabierna, 28 Juni 2024 
OBITUARIO 
AWEMainta 


Laga tur loke ta spera mi ta bunita 


Laga tur locual cu mi 


encontra na caminda ta bunita 


Laga tur locual cu mi laga atras keda bunita y 


Laga esakinan termina den tur buniteza. 


Nos ta anuncia fayecimento di: 


Rosiane Lubin 


Mihor conoci como: ”Nain” 


*20-04-1945 - †15-06-2024 


Na nomber di su: 
Yuinan: 
Samuel Pierre 
Natasha Pierre 


Nieto: 
Solaida Pierre, Aaron Mondesir, Samantha 
Pierre, Antoine Jenatho, Antoine Geralson 


Rumannan: 
Gracieuse Pierre 
Jacqueline Pierre 
Oles Pierre 
Laguerre Pierre 
Raphael Pierre 
Justin Pierre 
Clairmicia Pierre 
Kenol Pierre 
Jucie Vital 


Sobrino(a)nan: 
Ricardo Paul, Felix Gedin, Chrislene Pierre, 
Beatrice Pierre, Marie-Michelle Pierre, Parolo 
Pierre, Yvens Pierre, Alex Pierre, Mandine Pierre, 
Shella Pierre, Loudia Pierre, Kevens Jhon, Kenia 
Roseberli, Peter Jenny, Shella Dacila, Celia 
Douglas, Secame Accou 


Prima: Lovana, Anna, Denise, Flerina, Monique, 
Loveny, Sophie, Silmene, Pouchon, Cocote 


Amiga y amigo: Viona, Jocelyne, Mimose 


Famia: Evelyne Pierre Dumfries, Swinda Pierre 
Dumfries, Pico Dumfries, Joseph Dumfries, 
Famia Dumfries, Ulrick, Sr Anne, Saintil y Antoine, 
Mimose, Lafleur, Lismene, Alexander, Famia 
Bibi Arends, Famia Otmar Oduber, Famia Billy 
Jourdain, 


Bisiñanan, amigo y amiganan, concirnan y 
coleganan di Trabow y demas famia na Haiti, 
Merca, Canada, Francia, Brazil, Chile y Holanda 


Oportunidad pa condolencia: Aurora Funeral 
Home, Diabierna 28 di juni 2024 di 7:00 pa 9:00 
pm 


Ta invita pa e acto di entiero cu lo tuma lugar 
Diasabra 29 di juni 2024 na Aurora Funeral di 
2:00 pa 4:00 pm, despues lo sali pa Santana 
central na Sabana Basora. 


TABATA diaranson merdia a drenta e informacion cu e conocedo peri- 
odista, reportero y comentarista Angel Coronel a bay sosega, despues 
di un enfermedad largo. E tabata conoci pa su labor na varios radio, e.o. 
na Canal 90, Radio Carina, Radio Galactica y tambe na Telearuba, unda 
e.o. e tabata presentador di noticia den oranan di anochi. 


E tabatin programanan tambe dedica na turismo un tempo, Aruba y su 
Turismo. Nos tambe conoce Angel Coronel di acerca, sigur pa su rela- 
cion den prensa. Te ultimo, e tabata un di e coordinadornan di lider di 
AVP, Mike Eman y asina a percura pa su publicidad. Ainda riba su cama, 
Angel Coronel, kier a sigui duna su contribucion periodistico riba acon- 
sentimentonan cu ta tuma luga. Pero su salud no a permiti’e pa sigui 
haci su trabao.  


Nos por bisa cu Angel Coronel tabata un persona dedica gran parti di 
su bida den e mundo di radiodifusion cu diferente programa di interes 
general. Pero tambe e tabata enfoca hopi riba e aspectonan turistico di 
Aruba. 


Por corda ainda malo na cama, Angel tabata bay “live” cu su programa 
riba Facebook, papiando riba e tema di turismo. 


Sigur su bos inigualabel a sa capta hopi atencion y tambe su conoce- 
mento di mundo politico. Na su señora, yiunan, colega y amigonan ta 
bay nos palabra di condolencia. Cu Angel sosega na paz. 


Despues di un lucha largo 


Angel Coronel a bay laga nos 

Mi Dios, Mi Señor, Mi Salbador 


Cu Bo amor infinito tenemi den Bo braza 


Ya no tin scuridad 


Unicamente Bo Luz briyando 


Cu inmenso tristesa grandi na nos curason, nos 


ta anuncia e fayecimento di: 


Harold I. Roos 


Mihor conoci como ”Ivan” 
*08-10-1960 - †19-06-2024 


Na nomber di su: 
Mama: Altagracia “Chita” Bulos 


Tata: †Jan Eusebio Roos 


Rumannan: Bernard y Natasha Roos-Taytelbaum 
Albert Omar Roos 
Altagracia Roos y Roque Maduro 
Suzie y Alvan Oduber-Ching 
Danielo y Lucero Ching-Sanchez 


Sobrino y sobrinanan: 
Farrah, Vannessa, Chris Roos y famia 
Rachell, Germain, Faith Peterson y famia 
Gerald, Kenrick Oduber y famia 
Deidree, Leidy, Angelique Ching y famia 


Tanta: Viola Frangie-Bulos 
Marlin Bulos-Marrug 


Primo y primanan, amigo y amiganan 


Padrasto: Po Hing Ching y famia 


Prima manera ruman: Yamila Bulos 


Amigonan di cas: 
Lies Acosta y famia 
Enith Maduro y famia 
Ruben y Elvira der Meer y famia 
Mannon y Josette de Vries y famia 


Demas famianan: Roos, Bulos, Habibe, 
Taytelbaum, Oduber, Ching, Maduro, Quandt, 
Vingal, Brokke, Sanchez, Acosta 


Ta invita pa acto di entiero cual lo tuma lugar na 
Aurora Funeral Home diasabra 29 di juni 2024 di 
9’or pa 11’or di mainta. 


Despues lo sali pa Santana Catolico na Playa. 
Nos disculpa si den nos tristesa nos por a lubida 
algun famia of conocir. 
Despues di entiero nos no por ricibi bishita di 
condolencia na cas. 


Señor ta mi wardador, mi’n tin falta di nada 
Den cunucu di yerba e ta ponemi sosega. 


E ta hibami na awa trankil. 


Pa mi bolbe haña forsa. 


Salmo: 23 


Cu dolor na nos curason; pero conforme cu 


boluntad di Dios nos ta anuncia fayecimento di: 


Virginia Criskla 
Maria Angela 
mihor conoci como: ”Vilma” 


*27-10-1954 †18-6- 2024 


Na nomber di su: 
Mayornan: 
† Carlito y † Maria Angela- Kock 


Rumannan: 
Lino Angela 
Velia Angela 
Sra. vda Marie Angela-Bislip 
Sra. vda Catharina Angela- Maduro 
† Carlos Angela 
† Augustina Angela 
†Alberto Angela 
†Thomas Angela 
† Ciro Angela 
† Jeannie Trimon- Angela 


Sobrinonan: 
Danilo Angela 
Marcel y Liliana Angela 
Giannino Trimon 
Janila Kock; Xeanderick Trimon; Xiandra Kock 
Dayron Trimon 
Cosma Kock y famiAmiganan di cas: 
Roosje Growell 
Dalys Coello 


Primo y Primanan, Amigo y Amiganan, 
Bisinjanan; ex coleganan di Staten di Aruba 


Demas Famia: 
Angela, Kock, Trimon, Bislip, Maduro, Rasmijn, 
Thode, Wester y demas famia ta wordo invita 
pa condolencia y acto di entiero Diasabra 
29 di juni 2024 for di 2 pm pa 4 pm na Royal 
Funeral Home y despues lo Sali bai pa santana 
Catolico na Sta. Cruz. 


“Mi Tata a jamami y mi a bai mi cas bek. Aunke 
mi ta laga atras esnan cu mi ta stima, mi amor 


pa cada un di boso lo keda bibo den cada 


latido di boso curazon” 


Cu dolor nos ta anuncia cu a fayece 


repentinamente nos tata, 
suegro, ruman, welo, omo: 


Sr. Roberto 


Lorenzo Arends 


*07-09-1958 - †25-05-2024 


Tata:†Sr. Bruno (Tico) y Sra. Hanny Arends 


Mama: †Sra. Flor Maria Larrache 


Yiunan: 
Ryan Arends y Adriana Maz 
Brandon Arends 
Cassyenne Arends 


Su nieta stima: 
Beatrix Arends 


Rumannan: 
Sra. Mireya Arends y famia 
Sra. Susan, Danny Albinder- Arends y famia 
Sra. Astrid, Rene Hagers –Arends y famia 
Sr. Otto, Lenny Koridon y famia 
Sra. Agnes Koridon 


Tanta: Sra.vda.Maritza Harms y famia 


Omo: 
Sr. Ebby Arends y famia 
Sr.Charly Ibarra y famia 


Mama di su yiunan: 
Sra. Lila de Cuba, Sra. Magaly Brito 


Sobrino- y sobrinanan, primo-y primanan 


Famianan: 
Arends, Maz, Larrache, Albinder, Hagers, Koridon, 
Viada, Harms, Ibarra, Maduro, Gonzalez, Lampe, 
Mugnani, Chin 


Oportunidad pa condolencia ta tuma lugar: Dialuna 1 
juli 2024 for di 9or pa 11or di mainta na Aurora Funeral 
Home. 


Despues pa Santana na Sabana Basora 


Nos lo busca e Mirada di nos Bon dios pa asina nos 
por ricibi e Consuelo pa e cu partida di esun cu tanto 
“a stima nos y nos a stima”. 


Disculpa nos si den nos tristeza nos por a lubida un of 
otro famia. 

Señor ta mi wardador, mi no tin falta di nada. 


Salmo:23 


Conforme cu boluntad di Dios nos ta participa 


fayecimento di nos casa, mama, wela y bisa wela 


stima: 


Gloria Lesire Nedd 


Naci na Aruba *31-10-1951 - +19-6-2024 


Na nomber di su 
Esposo: Lionel A.Nedd 


Yuinan: 
Trevor Nedd Y Micheline Solognier 
Suelaica Nedd 


Manera Yui: 
Melania Heyliger 
Mayra Le Grand 


Nieto y Nieta Nan: 
Aleasha Nedd 
Alanis Nedd y Pareha 
Treshka Nedd y Pareha 
Jahim Richardson y Pareha 
Jahkeasha Richardson y Pareha 
Trevor Jr Nedd 
Angely Nedd y Yui nan 


Bisanieto y Bisanieta Nan: 
Alizienne Richards 
Alikay Richards 
Jahrwin Croes 
Jahnaya Richardson 


Ruman Nan: 
Aurelio Gonzalez y Yui nan 
Gladys Lesire y Yui nan 
Gregory Jullien y Yui nan 


Tanta y Omo nan: 
Ofelia Gonzalez y Yui nan 
Armando Gonzalez y Yui nan 
Auristella Gonzalez y Yui nan 
Alberto Gonzalez y Yui nan 
Yolanda Gonzalez y Yui nan 
Imelda Gonzalez y Yui nan 
Irma Lesire y Yui nan 
Dina Lesire y Yui nan 


Subrino y subrina nan, primo y prima nan, swa y 
Cuñanan , comer y comper nan y iha nan. 


Mihor Amiga nan: 
Monica Didder 
Joyce Schoop 
Melly Richards 


Bon Bisiña nan: 
Edwina Croes 
Le y Dela Erasmus 


Compañero nan di Funari y conocirnan 


Danki especial na Wilhelmina KankerFonds y na Symea 
Violenes pa tur apoyo ricibi. 


Demas famia: Na Hulanda, Na St.Maarten, Nedd, 
Lesire, Gonzalez, Richardson, Richards, Croes, Gordon, 
Jullien, Priest, Wilson, Gomez, Koc, Pieternella, Thokaai, 
Castillo, Holmond, Phillips, Patrick, Heyliger, Le 
Grand, Martis, Williams, Harris, Cijntje, Didder, Laban, 
Doran, Duinkerk, Charles, Solognier, Ridderstap, 
Commenencia, Toussaint, Bruisma, Cazenave, Sarkam, 
Dania, Wijman, Buikhuizen, Smith. 


Nos disculpa si den nos tristeza nos por a lubida algun 
persona of famia. 
Ta invita demas famia, bisiña, amigo, amiga y conocir 
nan pa condolencia cual ta tuma lugar Diahuebs 27 
Juni 2024 na Pray Funeral Home di 7or pa 9or di anochi 
y despedida cual lo tuma lugar Diabierna 28 juni 2024 
na Pray Funeral Home di 2or pa 4or di atardi. Sigi pa 
cremacion den seno familiar. 
Despues di entiero nos no ta risibi bishita di 
condolencia na cas. 


Nos ta pidi pa, si lo kier honra e difunto, por fabor no 
manda krans ni flor, Si lo kier hasi algo special por hasi 
un donashon na funari. Lo tin un caha special di funari 
na Pray pa esnan cu kier hasi un donashon. 


Lagrima y flornan por seca, su recuerdonan y tur 
loke el a haci y significa pa nos, lo keda graba 


pa semper den nos mente y curason. 


“Cerca Dios mi alma ta na paz, ta di DJ’E mi 


salbacion ta bin” 


Salmo 62:1 


Cu dolor na nos curason nos ta anuncia 


fayecimento di: 


Maria A. Angela-Ras 


mihor conoci como: ”Mamai, oma, Ia” 


*29-09-2024 †26-06-2024 


Ta invita pa e acto di entiero cu lo tuma lugar 
Dialuna 01 di juli 2024 na Pray Funeral Home 
di 9:00 pa 11:00 di mainta y despues lo sali pa 


Santana Catolico na Savaneta. 


“Señor ta mi wardador, mi’n tin falta di nada 


Den cunucu di yerba berde 


e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Nos ta anuncia fayecimento di: 


Arcadio Martis 


mihor conoci como: “Poen” 


*10-12-1931 - †24-06-2024 


Mama: †Presibiteria Martis 


Na nomber di su: 
Rumannan: 
†Demetria Korsen y famia 
†Simona Arends y famia 
†Andres Martis y famia 
†Girigorio Martis y famia 
†Denisia Martis y famia 


Sobrino(a)nan mescos cu yiu: 
Sandra Martis y famia 
Catharina (Fatima) Martis y famia 
Rodney Richardson 


Primo y primanan, amigo y amiganan di cas, 
bisiñanan 


Despensa nos si den nos tristeza nos por a lubida 
un of otro persona. 


Ta invita pa e acto di condolenia y entiero cu 
lo tuma lugar dialuna 1 di juli 2024 na misa Pro 
Catedral San Francisco de Asis di 2:00 pa 4:00 
pm, despues lo sali pa Santana catolico na 
Playa. Despues di entiero nos no ta ricibi bishita 
di condolencia na cas. 


Gradicimento 


Yiunan, rumannan, y demas famia di: 


Joseph Wilbert 
Stanley Pourrier 


Ta manda un palabra di inmenso gradicimento, 
na tur esnan, cu na un of otro manera a duna 
nos sosten, ayudo, consuelo, forsa y a compaña 
nos durante e tempo dificil di fayecimento 
inespera y entiero di nos tata y ruman stima. 


Un danki special ta bay ta na: 
Gerente, Staf y Personal di Setar completo pa 
nan sosten y cariño demostra 


Dokter, personal di ambulance y Cuerpo 
policial pa nan ayudo 


Na tur cu a manda flor condolencia, via 
whatsapp of yamada telefonico y a demostra 
nan atencion. 


Na personal di Aurora Funeral Home 
Boso presencia y muestra di atencion a wordo 
hopi aprecia 


Esaki sigur tawata un gran consuelo pa nos tur 
cu a stime. 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, Pa mi bolbe haña 


forsa”. - Salmo: 23 


Cu dolor na nos curason, pero conforme cu 


boluntad di Dios nos ta anuncio fayecimento di: 
Alex Garnet John Beddo 


*14-04-1963 - †25-06-2024 


Acto di despedida lo wordo anuncia despues. 


“Dios ta amor... y amor ta Dios, 


maske mi no ta na e mundo aki, tur dia lo mi ta banda 


di boso Curazon, mi por stens di loke Señor ta hasi”. - 


Salmo 33 


Ta anuncia fayecimento di: 


Alexander F. Moore 


*06-05-1968 - †20-06-2024 


Acto di despedida lo wordo anuncia despues 


